Ahozkotasuna eremu ez-kurrikularrean hizkuntz proiektuaren markoan | Soziolinguistika Klusterra\nAtarikoa » Ahozkotasuna eremu ez-kurrikularrean hizkuntz proiektuaren markoan\nAhozkotasuna eremu ez-kurrikularrean hizkuntz proiektuaren markoan\nEremu ez-kurrikularrak eremu kurrikularrak eskaintzen ez dizkigun aukerak eskaintzen dizkigu, besteak beste, errepertorioak, euskalkiak, hizkera sektorialak (kirola, musika, ea.), kale hizkera edota hizkera kolokiala bezalako hizkera mota desberdinak lantzeko. Izan ere, eskola orduez kanpoko jardueren esparrua baita –seguruenik– hizkera kolokialak, ez-formalak eta afektiboak lantzeko esparrurik interesgarrien eta eragingarrienetako bat.\nAhozkotasunaren gunetik abiatuta, berehala topatuko ditugu hezkuntzaren alorrean kezka, eztabaida eta hausnarketa ugari eragin dituzten gaiak eta lan eremuak: errepertorioak, hizkera kolokiala, erabilpena sustatzeko egitasmoak, euskalkiak, etab. Hari horiei jarraituz gero, berehala iritsiko gara eztabaida askoren muinera: hizkuntzaren kalitatera, alegia.\nadinaren arabera, bizilekuaren arabera, eta beste hainbat faktoreren arabera (etxean edo eskolan jaten duen, eskolarako joan-etorriak nola egiten dituen, kirola egiten duen edo ez, etab.), jardun eremuak eta horietako bakoitzak haur eta gaztetxo bakoitzaren errealitatean (eta hizkuntz errealitatean) duen zatia desberdina izango baita (nahiz eta gehienetan desberdinegia ez izan).\nGaiak eta hizkera moduak\n. Desberdina izango da, agian, interesatzen ez zaizun matematikako ariketa batez eta horri lotutako terminologia berezituarekin aritzea gelan eta, agian, izugarrizko pasioa sortarazi dizun bezperako futbol partidako komentarioak egiten aritzea, maldizio eta guzti, ikastolarako bidean.\nBorondaterik onenaz egindako eta burututako ekintza bakartuak eta egitasmo solteak egitea gaindituz, xedeak lortzeari begirako planifikazio baterako urratsak egin behar dira. Bada, hariari tiratuz, ikastetxeko hizkuntz normalkuntzarako edo euskararen erabilerarako plangintzan eremu ez-kurrikularra ere lantzea behar beharrezkoa da.\nIrizpide hauek euskararen erabilera indartu asmo duen urteko plangintzan jaso beharko ditu eta honako atalak gaineratu beharko dizkio: eremua eta etapa –guztietan eragina izango duen plangintza zehazten ahalegindu behar du–, helburuak, ekintzak, azpi-ekintzak, burutzeko behar den denbora, arduradunak, baliabideak eta aurreikusten diren ebaluazio adierazleak.\nZenbat eta gehiagok euskaraz jakin norberaren harreman sarean –esate baterako, familian, lagunartean edo lanean–, orduan eta handiagoa da euskararen erabilera. Nolanahi ere, bada gutxieneko edo atalase maila bat, euskaraz hitz egiteko ez baita aski solaskideen "erdiek" edo "erdiek baino gehiagok" euskaraz jakitea: beharrezkoa da "denek edo ia denek" euskaraz jakitea.\nZenbat eta handiagoa izan norbera bizi den herriko euskaldunen dentsitatea, orduan eta handiagoa da norberaren euskararen erabilera. Gune soziolinguistikoa eta euskararen bizitasun etnolinguistikoa elkarri hertsiki loturik daude. Demografiaren, politikaren, ekonomiaren eta kulturaren ikuspegitik, euskarak gune soziolinguistiko bakoitzean duen indarra oso ezberdina da.\nArtikulu honetan aipatzen diren zenbait ideia BAT 49. zenbakian argitaratuak dira (BAT aldizkaria, Hezkuntza mundua eta hizkuntza berreskurapena ,49. zenb.)\nEremu ez-kurrikularrak ahozkotasunaren garapenean egin dezakeen ekarpena azpimarratzeko, zortzi urteko haur batek urte osoko esna orduen %15 inguru igarotzen dituela gela barruan hartu beharko genuke kontuan. Bada, gauzak horrela izanik, urte osoko esna orduen zer ehuneko suposatzen du eremu ez-kurrikularrak? Eremu ez-kurrikularrak garrantzia du, ez duen pisuagatik soil-soilik, baita dituen ezaugarri kualitatiboengatik ere, ezen, hizkuntzak gauzak egiteko erabiltzen diren neurrian eskuratzen direnez, komunikazio jarduerek izan behar dute hizkuntz ikasketaren ardatz eta oinarria; bada, eremu ez-kurrikularrean ere irizpide hori da baliatu beharrekoa, are arrazoi handiagoz.\n2. AHOZKOTASUNA ETA HIZKUNTZ KALITATEA\n2.1. HIZKUNTZAREN KALITATEA ZER DA?\n1. Euskara zuzena: Euskaltzaindiaren arauen araberako euskara da zuzena, arau horiek aplikagarriak diren egoera komunikatiboetan. Ortografian, joskeran, ahoskeran, etab.; maila askotan daragi zuzentasunak.\n2. Euskara jatorra: Euskararen senaren edo usadioaren araberakoa da euskara jatorra. “Entrenatzailea zirkunstantzia aurpegiarekin atera zen aldageletatik” euskara zuzena izan liteke akaso, baina ez da jatorra. “Entrenadorie halamoduzko aurpegixaz urten zeban bestuarixotik”, aldiz, jatorra da, nazio mailako egoera formaletarako zuzena ez izan arren. Ideala, esan dugun moduan, zuzena eta jatorra izatea litzateke.\n3. Euskara egokia: Bere xederako egokia dena da euskara egokia, eta, Mitxelenak zioen bezala, hizkuntzaren xedea eragitea da batez ere. Egokitasun kontzeptu honetan txertatzen dugu, beraz, eraginkortasunaren alderdia, nahiz jakin batzuek guk “jator” esaten diogunari esaten diotela “egoki”. Zuzentasunaren eta jatortasunaren aldean, kontzeptu aldakorra da egokitasunarena.\n2.2. GURE GABEZIEN JATORRIA\n2.3. HELBURUA KOMUNIKATZEA DA\n2.4. HEZKUNTZAREN INGURUKO GABEZIAK\n2.5. ESTRATEGI ALDAKETA\n3. EREMU KURRIKULARRA/EZ-KURRIKULARRAREN ARTEKO UZTARKETA\n3.1. HIZKUNTZEN ESKU-HARTZE EREMUAK\n3.2 EUSKARAREN ERABILERA INDARTZEKO EGITASMOEN LAN ESPARRUAK\n4. EREMU ETA ESPARRU BAKOITZAREN EZAUGARRI KUANTITATIBOAK\nEskolarik gabeko egunetan (189)\nJantokia + jolasak\nEskola orduez kanpoko ekintzak\neremu kurrikularra (gela)\nKalkulu horien ondorioa izan daiteke ezen eskolaren eraginpean dagoen eremu ez-kurrikular horren pisu erlatiboa dela, haur/gaztearen urte osoko esna orduen laurdena inguru baita, familian eta ikus/entzun/irakurtzekoen kontsumoan igarotzen duenaren parekoa, eta eremu kurrikularraren ia bikoitza. Numero horiek guztientzat balio ez badute ere, ondorio hau behintzat atera genezake.\n5. EREMU BAKOITZAREN EZAUGARRI KUALITATIBOAK\nEsparruko harreman sarearen ezaugarri kualitatibo batzuk\nEskolak eragiteko eskumena?\n- Irakaslea sarearen erdigunean dago.\n- Harremanaren edukia indartsua da, irakatsi egiten du.\n- Gutxienez urtebeteko iraupena, maiztasun dezentea eta intentsitate handia.\n* Ikasgelako jarduera gidatzen duen modura, harreman sareko hizkuntzazko jarduna ere gida dezake.\n- Txoferra eta zaintzailea ez daude sarearen erdigunean.\n- Harremanaren edukia ahula da eta iraupen, maiztasun eta intentsitate txikia du.\n* Harreman sareko hizkuntzazko jarduna ikaskideek beraiek gidatzen dute, beste kideen jarduna agurretara eta agindu gutxi batzuetara mugatu ohi da.\n- Ikaskideek osatzen dute sare osoa, kasu gehienetan.\n* Irakasleak jolasaldian parte hartzen badu, hizkuntzazko jardunean eragin ahal izango du. Parte hartzen ez badu, ez.\n- Sukaldariak eta zerbitzariak ez daude sarearen erdigunean.\n- Harremanaren edukia ahula da eta iraupen, maiztasun eta intentsitate txikia du (non eta ez diren zaintzailearekin egoten, batzuetan denbora dezente).\n* Harreman sareko hizkuntzazko jarduna ikaskideek beraiek gidatzen dute, sukaldariaren eta zerbitzariaren jarduna agindu gutxi batzuetara mugatu ohi da.\n- Monitorea (entrenatzailea, katekista...) sarearen erdigunean dago.\n- Harremanaren edukia nahiko indartsua da, jarduera ludikoa (gustagarria) izan ohi da gehienetan (prestakuntzazkoa ere bai sarri).\n- Gutxienez urtebeteko iraupena eta maiztasun dezentea du.\n* Irakasleak gelako jarduera gidatzen duen modura, monitoreak ere jarduera horiena gidatzen du, eta harreman sareko hizkuntzazko jarduna ere gida dezake.\n- Gurasoak daude sarearen erdigunean.\n- Harremanaren edukia oso indartsua da: elkarbizitza.\n- Iraupen, maiztasun eta intentsitate oso handiko harremana da.\n* Etxeko jarduera gurasoek gidatzen duten modura, harreman sareko hizkuntzazko jarduna ere beraiek gidatu ohi dute.\n- Lagunek (ikaskideak sarri) osatzen dute sarea, erdigunea (liderrak) eta ingurua.\n- Edukia oso indartsua da: laguntasuna. Gainera, informala eta horizontala da.\n- Iraupen, maiztasun eta intentsitate handiko harremana izan ohi da sarri.\n* Harreman sareko hizkuntzazko jarduna lagunek beraiek gidatu ohi dute.\n- Egoera oso anitzak dira. Harreman sarearen kontzeptua bera ere aldatu egin behar da, sarri bakarka gauzatzen delako (telebista, internet, bideo jokoak, liburua, musika...).\n- Berariazko ezaugarri bat du: ludikotasuna.\n* Hizkuntz jarduna produktuaren hizkuntzak definitu ohi du gehienetan (telebista, web orria, bideo jokoa, liburua, CDa...) eta batzuetan hizkuntza aukeratzeko aukera izan ohi da.\n6. GELAZ KANPOKO JARDUERETAN EUSKARAREN ERABILERA INDARTZEAZ\nKomunikazioak erreala izan behar badu ikasketa eragingarria bideratzeko, hainbat eremutan gela barruko lana oso mugatua gelditzen da; pertsonarteko esparru informalean bereziki, irakasleak bideratu dezakeen hizkuntz erabilera artifiziala eta antzua gerta baitaiteke. Jabetze maila egokia gerta dadin, berezko esparruetan eragin beharko dugu. Hartara, eskola eta bere ingurune hurbila bilduko dituen eta gelaz kanpoko esparru sozial horietan eragiteko estrategiak koordinatu eta era koherentean diseinatzeko bidea emango duen plangintza egin beharko da.\n7. EREMU EZ-KURRIKULARREAN ERAGITEKO BERARIAZKO PROPOSAMENAK\n7.1. ZER EGIN AHOZKOTASUNA HOBETZEKO EREMU EZ-KURRIKULARREAN\nAspaldi jabetu ziren eskolak hiztunak sortzeko zituen mugez Eusko Jaurlaritzako Hezkuntza saileko euskarako zerbitzukoak. 1991n argitaratu zituzten hemen errepikatzera goazen gauza gehienak (HUIS, 1991).\n- eskolaren ordutegi mugatua;\n- eskolako hizkuntz elkarrekintzaren nolakoa;\n- kurrikulumeko gaiak eta hizkera-moduak;\n- irakasleen eta eskola-lagunen euskara-maila; eta\n- gizartearen eragin-moldea.”\n7.2. INDARGUNEAK, AHULEZIAK, AUKERAK ETA MEHATXUAK.\n· Garrantziaz jabetuta egotea: ahozkotasuna lantzeko eremu ez-kurrikularrak duen garrantziaz, alegia.\n· Marko egokia izatea: hizkuntz normalkuntzarako plangintzek eremu ez-kurrikularra lantzeko modua jasotzen dutela, alegia.\n· Baliabideak ugaritzen joatea: eremu ez-kurrikularrean aritzen diren pertsonen euskarazko gaitasuna hobetzen doala, alegia.\n· Ikastetxearen zeregina gelan amaitzen dela pentsatzea.\n· Hala ez pentsatuta ere, eremu ez-kurrikularrari garrantzi gutxiegi ematea.\n· Garrantzia emanda ere, planifikatzerako orduan behar besteko zorroztasunarekin ez aritzea.\n· Baliabide nahikorik ez izatea: giza baliabideak (monitore euskaldunak...), ekonomikoak, linguistikoak (hizkera/hiztegi sektorialak...).\n· Marko osagarriak izatea: udalerri askotan plan estrategikoak izatea eta haiekin koordinatzeko aukerak ugaritzea, alegia.\n· Esperientziak eta baliabideak izatea: esparru horietan eragiteko esperientziak eta baliabideak ugaritzea, alegia:\n- NOLEGA deialdiak.\n- Eskola hiztun bila jardunaldietako materiala.\n- Euskaraz biziko materiala.\n- Ikasgelaz kanpoko ekintzak (edo zer gehiago egin dezakedan nire ikasleen euskararen erabilera areagotzeko) liburua.\n- Begiraleek asko egin dezakete, bada, liburua eta ikastaroa.\n· Eskolaren mugez ez jabetzea.\n· Gelaren mugez ez jabetzea.\n· Eta ondorioz, emaitzen arabera, eskolak hiztunak sortzeko duen balioaz ere sinesgarritasuna galtzea.\n7.3. EREMU EZ-KURRIKULARREAN ERAGITEKO IRIZPIDEAK\n2. Harreman sare horietako ohiko hizkuntza euskara izatea bermatzea. Horretarako, harreman sare horiek gidatzen dituzten kide horiek lagundu egin behar dira, behintzat bi zentzutan:\n7.4. EGITEA KOMENI DIREN URRATSAK\n1. Ikastetxe bakoitzak, bere kasu partikularra duenez, gaiaren lanketa propioa eta koordinatua (ikastetxe barruko eragileekin) egitea.\n2. Udalerri bakoitzak, bere kasu partikularra duenez, gaiaren lanketa propioa eta koordinatua (udalerriko eragileekin) egitea.\n3. Udalerriz gaindiko erakunderen batek (Hezkuntza Saila izango litzateke egokiena, ziurrenik), kasu gehienek antzeko ezaugarriak ere badituztenez, gaiaren lanketa propioa eta koordinatua (udalerriz gaindiko eragileekin) egitea (jadanik egiten duenaren osagarri). Adibidez:\n· Eremu ez-kurrikularrak ahozkotasunean eragiteko duen garrantzia transmititzeko moduak proposatuz.\n· Eremu ez-kurrikularra (HNPren barruan) lantzeko dauden moduak proposatuz (interesgarria izan daiteke, adibidez, Eskola hiztun bila jardunaldietako esperientziak HNPk duen esparruen hezurduraren arabera antolatzea).\n8. ETA HAU GUZTIA ZERTARAKO?\n6.-Adina. Oro har, zenbat eta zaharragoa izan, orduan eta gehixeago egiten da euskaraz.”\nAMONDARAIN, A. eta ZALDIBIA, E. (2002), “Euskaraz Bizi euskararen normalkuntzarako lan proposamena eta Laskorain ikastolan burututako esperientzia” in IX-Jardunaldi pedagogikoak. Euskararen erabilera, EHIE, Donostia.\nFISHMAN, Joshua A. (1990), “Limitaciones de la eficacia escolar para invertir el desplazamiento lingüístico” in Euskal Eskola Publikoaren Lehen Kongresua. Ponentziak eta Komunikazioak, 189-96. Eusko Jaurlaritza, Vitoria-Gasteiz.\nTTAKUN KULTUR ELKARTEA (2003), Asko egin dezakete begiraleek haurren artean euskararen erabilera bultzatzeko. Ttakun Kultur Elkartea.\n Eskolarik gabeko egunetan, izaera eta haurrarentzat jardun eremu desberdinak dituzten egun mota guztiak daude sartuta: larunbatak, igandeak, jaiegunak, opor egunak, etab.\n Berriz ere esan behar dugu zenbaki horiek ez direla zehatzak eta, gainera, ez dutela guztientzat balio. Esan behar da, halaber, eremu ez kurrikulartzat hartu dugun eskolaz kanpoko jardueren eremu horretan gauzatzen diren hainbat ekintza (ez beti eta ez toki guztietan) eskolan bertan eta eskolaren ardurapean bideratzen direla (eskola kirola, kasu) eta beste hainbat, berriz, eskolatik kanpo (udalerrian) eta eskola ez den beste erakunde baten ardurapean (musika eskola, kasu).\n Gelaz kanpoko jarduerez ari garenean ordutegiaren barruan zein ordutegitik kanpo eskolan burutzen direnez ari gara.\n Gaian sakondu nahi duenak liburua irakurri besterik ez du.\n Ezarritako irizpideak bete daitezen jarraipena egitea (arduradunak, epeak, etab.) ikastetxeek arian-arian egin beharreko kontua da.\nKike Amonarriz, Iñaki Arruti, Erramun Osa


Kontzertua: Japonia ospatzen - Guggenheim Bilbao Museoa\nBeste jarduera batzuk Kontzertuak | Museoaren Lagunak Orokorra\n“Espainia-Japonia bitarako urtea. 400 urtez harremanetan” ospatzen dela eta, kontzertu bat emango du Ryoma Quartet-ek. Musikari gazteek osatutako taldea da, eta Japoniako antzinako musika-tresnak eta gaur egungo adierazpide abangoardistak uztartzen dituzte. Ryoma-ren biolin ozenaz, Japoniako txirulaz (Shino-Bue), hiru hariko Japoniako laudaz (shamisen), Japoniako danborrez (Tsu-Tsu-Mi, Shime-Taiko) eta pop eta rock psikodeliko eta elektronikoaren eraginpeko hainbat soinuez gozatzeko aukera izango dugu.\n* Japoniako enbaxadarekin lankidetzan antolatu da.\nMartxoak 25, asteartea 19:00 h\n5 € Lagunak eta 8 € publiko orokorra


Ispilu ere badiren beste horiek | Kultura | Berria\nIspilu ere badiren beste horiek\nBarbara Stammelen 'Ni bizi nautenak' erakusketa ikusgai dago Donostiako Arteztu galerian. Ezagun dituen pertsonen eta asmatutakoen erretratuak landu ditu margolariak, olioz\nBarbara Stammel margolaria, bere bi koadroren artean, Donostiako Arteztu galerian jarri duen erakusketan. JUAN CARLOS RUIZ / FOKU Tamaina handiagoan ikusi\nBegiradek zeharkatzen dute egunotan Donostiako Arteztu galeria. Horma batetik besteraino iristen da koadro batean ageri den gizon baten soa, eta handik, neska gazte baten begirada abiatzen da, kontrako norabidean. Lerro imajinariook gurutzatuz ibiliko da bisitaria galerian, Barbara Stammelen erretratuen artetik. Parean jarriz gero, aurpegi gehienek zuzenean egingo diote so, eta, hain justu, hor sortzen den harremana interesatzen zaio artistari. «Iruditzen zait artelana dela objektu bat zeinaren parean jartzen garen eta bertan islatzen garen, are gehiago erretratu bat denean. Eta, gero, oso interesgarria da nola erreakzionatzen dugun parean dugun horren aurrean». Ni bizi nautenak jarri dio izena erakusketari, eta irailaren 8ra arte egongo da ikusgai.\nPinturaren gai klasikoetako bat da erretratua, nahiz eta bazterrago utzi izan den garairik ere izan duen. Stammelek urteak daramatza aurpegiak irudikatzen, formatu handian askotan, txikiagoan ere bai maiz. «Gezurra dirudi, baina ez zait harekiko interesa agortzen; gauza asko biltzen dituela iruditzen zait». Pandemia garaiotan, «berriro ere aktualitate puntu bat» hartu dutela uste du; jendea maskara jantzita dabilenez, «ia tabu bat» dirudite, haren hitzetan, koadroetako aurpegi biluzi horiek gaur egun.\nBegira ari zaion aurpegi horrek ikusleari zer sentiarazten dion interesatzen zaio. «Gustuko baduzu, dena doa errazago bezala, eta ez dago prozesu kognitibo handirik. Baina ez baduzu gogoko, errefusatze moduko bat sortzen da, frikzio bat». Deserosotasun hori zaio interesgarri artistari, koadroetatik kanpo, ingurukoekin interakzioan ere sor daitekeena, zergatia argi izan ez arren. «Uste dut parean dugunarekin identifikatzen garela, baina identifikazio horrekin gertatzen den guztia ez dela kontzientea, eta artea lagungarria izan daitekeela, neurri batean, inkontzientea den horretan argitasun pixka bat jartzeko, gertatzen zaiguna ulertzeko».\nBegiradan egon liteke interakzio horren gako bat, eta pintatzean bada Stammeli arreta berezia eskatzen dioten puntuetako bat. «Baina ez dut aurrez pentsatzen begirada hau edo bestea... ez. Batzuetan oso errealistak ateratzen dira, eta beste batzuetan ez». Bai errealitatean, bai pinturetan, pertsona bati buruz asko esan dezake begiradak, baina baita keinuak, espresioak eta abarrek ere. Informazio asko gordetzen du bisaiak, artistaren ustez. «Gauza asko gertatzen dira aurpegietan; agertzen dira emozioak... dena. Aurpegiaren bidez saiatzen gara jakiten pertsona hori nolakoa den».\nNor dira, nolakoak dira Stammelen erretratuetan ageri diren horiek? «Nigan bizi direnak edo ni okupatzen nautenak dira nolabait», azaldu du, erakusketaren izenburua gogora ekarrita. «Denak dira nire pertsonaiak, baina badira pertsonaia errealak eta badira fikziozkoak. Hor dago, adibidez, nire bikotekidea [tamaina handiko lan bat seinalatuz], han lagun baten iloba, hor beste lagun batena...». Pertsonaia berarekin lan bat baino gehiago egin izan du tarteka, eta halako «serie txiki» bat hasi zuen erakusketako aurpegietako batekin ere. «Baina serie barruan aldatuz joan zen pertsonaia; hasieran bi neska agertu ziren, eta gero bi mutil, erretratu txikiagoetan. Lan prozesu baten emaitza dira: batzuetan, ibilbide bat bezala egiten dut pertsonaia berarekin, eta aldatuz joaten da».\nIrudikatutako pertsona errealak ezagunak izaten ditu, eta, uneren batean, haiek pintatzeko ideia pizten zaio artistari. «Gero, pertsonaren argazki asko egin ohi ditut». Fikziozkoak, berriz, «agertu» egiten direla dio. «Normalean, formatu txikiagokoak izaten dira, eta lurrean izaten ditut. Lurrean lan egiten dudanetan, margoaren testuragatik-eta eramaten uzten naiz pixka bat, eta agian aurpegi bat agertzen da. Gero, askotan haren gainean pintatu, eta beste bat agertzen da, eta beste bat... prozesu hori ere uneren batean amaitzen den arte».\nGetarian (Gipuzkoa) duen estudioan landu ditu galerian dauden 24 margolanak. 2016koa da zaharrena, konfinamenduan sortutakoak berrienak. Denak olioak dira, mihise gainean pintatuak ia guztiak, nahiz eta badiren egurrean ondutako lan gutxi batzuk ere. Stammelek berak prestatzen ditu margoak. «Pigmentuak eta linazi olioa erosten ditut, eta plastikozko ontzietan nahasten; zoru osoa daukat halakoez beteta. Pigmentu asko ditut, batez ere lurrak». Antzinako lur pigmentuak gogoko ditu, Sienako okrea, Veronako eta Nikosiako berdea... «Gustatzen zait goizean pinturak prestatzea; pintatzeko prestaketa moduko bat da». Lanaren formatua, erabaki baino gehiago, «etorri» egiten zaiola dio. «Irudi moduan agertzen da, eta orduan badakizu gutxi gorabehera zer material erabili: oihala, papera, egurra...».\nSortze unearen aztarnak\nStammelen pertsonaietako baten kopetan, edo beste baten jertsean, eroriz doan margo tanta txiki bat, isuri mehe bat suma daiteke. Gogoko du artistak, tarteka, halakoak agerian uztea. «Hori pintatzeko prozesuan gertatzen da, eta gustatzen zait mugimendu hori, malgutasun hori. Pentsatzen dut begiratzen duenak, hori ikustean, lotu ahal duela pinturaren erortzea gertatu den unearekin».\nBatzuetan aztarna hori kentzea erabakitzen du; beste batzuetan, aldiz, bere horretan uztea. «Hango horrek [seinalatuz], agian, artegatu egiten zaitu... eta nik ere pentsatzen dut kendu edo ez. Lan prozesuan ez dit trabarik egiten, eta uneren batean traba egiten badu, kendu eta gainean margotzen dut; baina beste askotan utzi egiten dut, hori ere interesgarria iruditzen zaidalako, bai lan prozesuan, bai gero ikusteko». Sorkuntzaren unera eraman nahi du ikuslea horrela. «Hala, bera ere hor egon daiteke, prozesuan parte hartuko balu bezala da».\nErretratuek «pinturaren materikotasuna eta pertsonaien espiritualtasuna» lotzen dituztela da Stammelen lanen alderdi interesgarrienetako bat, Arteztu galeriako zuzendari Iker Antiarentzat. «Hain gordina eta materikoa izatea alde batetik, eta oso espirituala bestetik». Aurpegi guztietan oreka bat sumatzen du, baita pintura «oso presente» dagoela ere.\nInformazio gehiago nahi izanez gero, jo galeriaren webgunera:


7 Europako Glamping Lekurik Onenak | Save A Train\nHasiera > Bidaia Europan > 7 Europako Glamping Lekurik Onenak\nIrakurketa Ordua: 5 minutu(Azken aldaketa On: 11/04/2021)\nTxoriak kantatzen esnatzea, nirekin ikuspegi paregabe zure ataritik, luxuzko yurt edo zuhaitz etxe batean. Europako kokapen ederrenetan glamping-a joera izugarria da egun. Hurrengoa 7 Europako glamping lekurik onenak oporretako esperientzia ekologiko harrigarria eskaintzen dute. Elektrizitate berdearekin, birziklatzea, eta 5 izarreko hoteleko abantailak, glampinga Europan oporretarako azken modu iraunkorra da.\n1. Europako Glamping Lekurik Onenak: Veluwe Natur Erreserba Herbeheretan\nKandelen afaria Veluwe-ko baso liluragarrietan, zuhaitz artean igotzen lehen eguzki izpiekin. Hau guztia lehenengoan ametsetako glamping esperientziaren parte da Parke Nazionala Holandan. Arakatzea aukeratu dezakezu 2 natur erreserbak: Veluwezoom National Park with the most beautiful viewpoint the Posbank, edo Hoge Veluwe, mendiko zaleentzako paradisua.\nLurralde hauetako denborarik onena lortzeko, yurta ederretan egotea aukera dezakezu, safari dendak edo zuhaitz etxeak, glamping ostatu aukerak Veluwe-n. Adibidez, Schenkenshul natur erreserba, Hoenderlootik gertu, Leku ezin hobea da familiako kanpina, etxeko instalazioei eta erosotasunari uko egin gabe.\n2. Echologia Glamping Spot Frantzian\nMayenne-ko ur-erreserbarik handienaren ertzean, ostatu ekologiko liluragarriak aurkituko dituzu. Loira bailaran mugikorreko kabina batean egotea aukera dezakezu, basoko kabina, edo luxuzko karpa.\nGosaria terrazan, piraguismoa ibaian, edo ardo baso bat gozatzea hemen distiratzerakoan lortuko dituzun abantailetako batzuk baino ez dira. Loira ibarra da ardo eskualdea Frantzian, beraz,, inguruko ardo onenak zure luxuzko karpa edo kabinatik pauso batzuetara daude. Ekologia leku bikaina da solo bidaiariek Frantzian, eta familiako oporraldiak.\n3. Europako Glamping Lekurik Onenak: Glamping erromantikoa Frantzia Rodano-Alpetan\nIzarren azpian lo egiten, sukaldearen ondoan berotzen kanpoan elurra ari duenean, Frantziako Alpeak glamping leku magikoa dira. Frantziako Alpeetako Rodano eremua Europako glamping leku onenetako bat da. Horrela, neguko ipuinetako oporrak izan ditzakezu luxuzko kupula berde edo kanpai dendan.\nHala, udaberriko oporrak nahiago badituzu, orduan erabat maitatuko dituzu loratuta dauden Alpeak. Goizeko kafea hartzen, natura basatiz inguratuta, bizitzako esperientzia onenetarikoa da. Gainera, opor aktiboagoetarako, mendi zoragarriak igo ditzakezu edo Ardeche ibaian raftinga egiten saiatu.\nItalia eta Frantzia artean dagoenez, oso erraza izango duzu bidaiatu trenez.\n4. Glamping Erdiko Bohemian, Pragako\nBohemia Txekiar Errepublikako postal eskualdea da. Bere berezitasuna zonaldeko urtaroen aldaketekin jantziak aldatzeko tokian dago. Udan berdea eta oparoa aurkituko duzu, and in the fall in beautiful golden and orange tones. On the banks of a lake, mendi tontorrak, edo baso bakartua, Bohemiako oasia Pragatik ordubetera dago, beraz, mundu guztiko onena gozatu ahal izango duzu, naturaren bihotzean.\nLipno lakuaren inguruan edo Jizera mendien ondoan ostatu zoragarriak daude. Horrela, laku eta basoaren ikuspegi paregabeaz gozatu ahal izango duzu, zure terrazatik, edo bainuontzi pribatua naturan.\n5. Europako Glamping Lekurik Onenak: Luxuzko Glamping Pods Suitzako Alpeetan\nEski pistarik onenak, ikuspegi onenak, kupula distiratsuaren atarian bertan. The Suitzako Alpeak helmuga magikoa dira edozein denboralditan, eta orain erdian egon zaitezke. Suitzako Alpeak mundu osoko turistentzako oporraldi ezagunak diren bitartean, oso gutxik ezagutzen dute glamping leku gisa.\nAlpeetako ostatu bikaina guztiz hornituta dago eta lasai egoteko diseinatuta dago, eta egonaldi harrigarria. Elurrezko txapelen artean egon zaitezke, baina zure luxuzko kupula barruan, epela eta atsegina izango da. Paisaia pintoreskoekin esnatuko zara, zure ohe erosotik zuzenean ibilaldi bat egitera, gosari goxo baten ondoren.\nPaisaia, Aire freskoa, eta ibilbide polifazetikoek Suitzako Alpeetako bat bihurtzen dute 7 Europako glamping lekurik onenak.\n6. Luxuzko Glamping Karpa Puglian\nAdriatiko eta Ioniako itsasoetatik gertu dago, Puglia da kokapen ameslaria Europako glamping oporrik onenak lortzeko. Olatuen hotsa, ur urdin garbiak, arratsaldeko haizea, eta italiar janaria, hau baino hobea izan daiteke. Nahiz, luxuzko karpan glamping, hotel bateko abantailez gozatzen, aurrekontua arriskuan jarri gabe – Glamping da egun hauetan oporretarako azken modua.\nPuglia glamping leku bikaina da, zure kanpin dendatik hondartzara edo itsasora begira dagoen muino baten gainean irteten, edonoren ametsa da. Apulia herrian glamping ostatu aukera ugari aurkituko duzu.\nItsasoko oasi honetara trenez sar daiteke Erromatik eta Baritik.\nErroma Pugliara tren batekin\nNapoli Pugliara tren batekin\nBari Pugliara tren batekin\nFlorentzia Pugliara tren batekin\n7. Romance Eta Glamping Toskanan\nRomance Toskanako glamping onena deskribatzen duen hitza da. Sienatik ez oso urruti, eta Mediterraneo itsasoa, Toskanako belusezko muino berdeetan, karpa erromantiko eta berdeak zain ditu oporretarako 2.\nToscana, boilur bila joan zaitezke, take a cooking class and prepare pasta for dinner. Bestela, zirkulazioan zehar ibil zaitezke Italiako herri zoragarriak zure Lazy Olive Glamping gune. Gainera, Toscanan glamping egiteak naturaren parte sentiarazten zaitu, olibondoen atzean gordeta.\nHasiera Save A Train, pozik lagunduko dizugu zure oporrak antolatzen 7 Europako glamping lekurik onenak trenez.\nNahi al duzu gure blogeko "7 Best Glamping Places in Europe" blogean zure webgunean txertatzea?? Bai hartu dezakezu gure argazkiak eta testua eman digu, eta kreditu batekin esteka hau, blog post. Edo egin klik hemen: https://iframely.com/embed/https%3A%2F%2Fwww.saveatrain.com%2Fblog%2Fbest-glamping-places-europe%2F%3Flang%3Deu(...)- (Joan behera apur bat ikasi Kodea ikusi)\nBestGlampinginEurope camping GalmpingPlacesInEurope glamping GlampingDestinationsEurope GlampingPlaces LuxuryCampingEurope kanpin dendak Winterholiday


Txorierri institutua txabola artean - - Aikor.eus\nEraikuntza berria inoiz ez?\nTxorierri institutua txabola artean\nJuan Luis Goikoetxea 2019-11-29 10:51\n“Zer hintzen eta non hago!” Hala abesten dugu Benito Lertxundiren Oi Zuberoa kantan. Txorierri Institutua non hago? Orain 36 urte eder hintzen, horma zuri, teilatu gorri; Gaizka Garitano Athleticeko entrenatzaileak eskerrak zuri; Miren Basaras unibertsitateko irakasleak eskerrak zuri, Sara Gandara kazetariak eskerrak zuri; Katalin Zarate, inline patinatzaile artistikoak, munduko txapeldun denak, eskerrak zuri.\nBilboko laugarren institutu legez abiatu hintzen, herritarren eskariz eta ekinez, administrazioaren pasibotasunaren aurrean. Orain, gailurretik lurrera jausi haiz, txabolaz inguratu haute. Jaurlaritzan orain 16 urte egiteko zen eraikuntza berriaz galdetuta, erantzuna: laster! Jadanik, erantzun kronikoa. Laster hori ezetzaren sinonimo berria, larria. Zer hintzen eta non hago!\nDozenaka dira neska-mutilak institututik igaro; ehunka gizartean lanean finkatu; milaka inguruan mugitu. Ordea, non dira ikasle ohiak, txorierritar eta bilbotar haiek? Zertan dira gaur Xabier Mauleonek Gasteizen emandako berba historikoak?: “Txorierrin ikastolarik ez duzuenez, euskarazko institutua eraikiko zaizue”. Hala bete zen hitza orduan. Orain, non dira berbako Mauleonen eta Makua Bizkaiko Ahaldun Nagusiaren ondorengoak?\nLarrabetzun hasi ginen institutuko irakasleon belaunaldia jubilatu gara. Gazteria berriaren txanda da orain. Ondo dakizue euskal kulturaren geroa zeuen orainetik etorriko dena. Eraikuntza berria berez egingo denik ez uste. Hamaikatxo bider entzun dut “niri bost”. Esan dezagun “niri ardura deust”.\nNoiz arte Angel Serrano artzain gidaria, institutu-sortzaile ohorezkoa, bakar-ahaleginetan. Errepika dezagun Xabier Amuriza eta Oskorrigaz:\n“Geure arima hiltzen uzteko\nbezain odolgalduak ez gara!”


Irailaren 5 eta 7an, mugikortasun plana garatzeko lehendabiziko bilerak — Zumaiako Udala\nIrailaren 5 eta 7an, mugikortasun plana garatzeko lehendabiziko bilerak\nLehendabizi, hilaren 5ean, Ardantzako auzategiko atari guztietako administratzaileekin bilduko da, eta ondoren irailaren 7an Hondar Gain eta Larretxokoekin. Bi egun hauetako bilerak Alondegian izango dira arratsaldeko 7etan.\nUrritik aurrera, gauza bera egingo du Zumaiako gainerako auzo-lagunekin, modu honetara, guztien ekarpenak entzun eta jaso ahal izateko.\nBestalde, Udalak iragarri du, irailaren 26an, eragile ezberdinekin elkartuko dela garbiketa ordenantzaren nondik norakoak azaltzeko\nUda sasoiari begira, Zumaiako Udalak, hainbat neurri hartu ditu herrian zehar trafikoaren zein aparkalekuaren egoera hobetzeko, baina, udan ez ezik, urtean zehar ere sortzen diren mugikortasun eta irisgarritasun beharrei erantzuna emateko, 2006an idatzitako Mugikortasun Plana eguneratzeko aurrera pausoak ematen hasia da dagoeneko Udala.\nHoriek horrela, Plan berria garatu eta hau Zumaiaren eta bereziki zumaiarren eguneroko beharretara egokitu dadin, Udal gobernuak ezinbestekotzat jo du, egun erabilgarriak diren datuak erabiltzea eta batik bat, herriko auzo ezberdinetako bizilagunekin biltzea, hauen ekarpenak gertutik ezagutu, entzun eta jaso ahal izateko.\nHoriek horrela, eta abuztuan iragarri zuen modura, lehen bilera, irailaren 5ean egingo du Ardantza auzoko administratzaileekin eta 7an Hondar Gain eta Larretxokoekin. Bilera honen bitartez, Udalak, auzoan dauden mugikortasun eta irisgarritasun gabezi eta beharrak zeintzuk diren ezagutu eta era berean, auzotarren ekarpenak entzun eta jaso ahal izango ditu. Ildo honetatik, Udalak adierazi du, urritik aurrera, Zumaiako gainerako auzoetako bizilagunekin ere bilduko dela, modu honetara, Plan berriaren garapena eta bereziki aparkalekuaren gaia, zumaiar guztiekin lantzeko. Mugikortasun Planak, helburu du, herritar guztien beharretara egokitutako Zumaia eraikiz\nGarbiketa ordenantzaren bilera\nEra berean, Udal gobernuak aurrera pausoak eman ditu garbiketa ordenantzaren idazketa prozesuan eta honen inguruko bilera egingo du udal talde politikoekin, teknikariekin eta herriko eragileekin irailaren 26an, Udaletxean bertan.


Eramaileak: ABILEZIAK ipuina\nElkarrekin eta nahasturik hobe\nBazen behin herrialde bat besteengandik oso urruti zegoena. Ez zitzaion beste herrialdeekin kontaktuan egotea; eta horregatik harresiz inguratu zuten beraien lurralde guztia. Hala ere, herrialde horren barruan bost herri garrantzitsu zeuden eta bata bestearengandik fronterekin eta harresiekin banaturik. Gainera, herri batetik bestera pasatzea ia ezinezkoa zen.\nHerri bakoitzean gauza jakin batean trebeak ziren. Adibidez, Brush izeneko herri batean, biztanle guztiak oso onak ziren marrazten eta margotzen. Txikitatik margotzen ikasten zuten bai etxean eta baita eskolan ere. Horregatik beraien kaleak oso politak ziren, koadroz eta horma-irudiz beterik zeudelako.\nHerri honen ondoan, Abako izeneko herrixka bat zegoen. Bertako pertsonak oso onak ziren matematiketan. Neska mutiko txikienak ere biderkatzeko taulak buruz zekizkiten. Eta denbora igarotzen zuten dena kalkulatzen. Horregatik beraien kaleak kalkulagailuz eta arbelez beterik zeuden.\nOlimpo izeneko herrian guztiak kiroletan oso trebeak ziren bitartean, Dorremi hirian musikan benetan finak ziren eta egun guztian zehar kontzertuak zeuden kaleetan. Eta azkeneko herrian, ezin hobeak ziren natura zaintzen.\nBaino esan dugun bezala, ezin zitekeen herri batetik bestera igaro. Bakoitzari bere herrian egiten ziren gauzak gustatu behar zitzaizkion. Baino egun batean Brush herriko neska bat aspertu zen margotzeaz, eta bere gurasoei beste herri batera joateko baimena eskatu zien. Gurasoek egundoko haserrea hartu zuten eta ezetz esan zioten; beren ustetan margotzea munduan zegoen gauzarik hoberena zelako.\nBaino neskatxa honi benetan kirolak gustatzen zitzaizkion eta horregatik gau batean, ezkutuka, Olimpo herrira abiatu zen. Bertan ikusi ahal izan zuen mundu guztia kiroletan jarduten zuela egun guztia. Bazter guztietan futbol zelaiak, igerilekuak, saski baloi jolastokiak eta kiroldegiak aurki zitezkeen; neskarentzat paradisua zen.\nNeska segituan jarri zen futbolean jolasten bertakoekin. Hasieran nabaritzen zitzaion ez zela guztiz trebea, baino gogoz jolasten zuenez; segituan hartu zuen bertakoen martxa. Egunak pasa hala, mutil triste batekin egin zuen topo. Mutila benetan txarra zen kiroletan, eta berari gustatzen zitzaiona musika zen. Neskak ezkutuan herriz aldatu zela kontatu zion. Hala ere, mutila ez zen neska bezain ausarta eta ez zen gai Dorremi herrira joateko.\nHorrexegatik biak plan bat burutzeko elkartu ziren. Hiritar guztiak lotara joan zirenean, bikoteak bertako kirol material guztia ezkutatu eta kale guztiak koadroz eta kolorez bete zituzten. Hurrengo egunean herritarrak jaiki zirenean, guztiz harriturik geratu ziren. Ez zekiten herri bat horren polita izan zitekeen. Guztiz liluraturik geratu ziren. Eta orduan pentsatu zuten ez zekitela zergatik orain arte beraien herria hain itsusia zen.\nMomentu horretan neska eta mutila guztien aurrean hitz egin zuten, kontatuz mugek eta harresiek ez zituztela zentzurik. Pertsona bakoitzak bere gustuak eta abileziak dauzka, naiz eta toki batean edo bestean jaio, neska ala mutila izan edo heldua edo gaztea izan.\nEta bikote honi esker, bost herrialdeen arteko harresiak suntsitu zituzten. Honi esker, pertsona bakoitza libre izan zen bere zaletasunak aukeratzeko. Gainera, herri batzuk besteei laguntzen zieten beraien hoberena oparituz. Eta horregatik egun horretatik aurrera musika, matematika, kirola, artea eta natura elkarrekin bizi dira elkar aberastuz.\n- Seigarren herri bat egonez gero, zein abilezia izatea gustatuko litzaizueke?\n- Zer iruditzen zaizue hasierako egoera? Gustatuko al litzaizueke herriak zaletasunen arabera banatuak egotea?\n- Zertarako balio zuten harresiek? Zuen ustetan onurak ekartzen zituzten?\n- Harresiak kendu zituztenean, onurak lortu zituzten? Zeintzuk?\n- Uste duzue trebezia guztiak garrantzitsuak direla?\n- Mundu guztiari gauza berdinak gustatuko balitzaiguke, bizitza entretenigarria izango zen?\nPublicado por pastoralcolegioelpilar en 22:41


Berangoko Udala - Maiatzak 30: Auzo-Elkarteei buruzko hitzaldia\nMaiatzak 30: Auzo-Elkarteei buruzko hitzaldia\n- NOIZ: Maiatzak 30, OSTIRALA\n- ORDUA: 19:30\n- TOKIA: BERANGOETA kulur Etxea\n- HIZLARIA: Javier Muñoz izango da, Bilboko Auzo Elkarteetako lehendakaria\nHerritarren partaidetza sustatzeko, baita auzotarren eta udaletxearen arteko komunikazioa hobetu eta iradokizunak eta proposamenak biltzeko helburuarekin, Berangoko Udalak auzo-elkarteak sustatu nahi ditu, euren sorrerak bultzatuz.\nZer da auzo-elkarte bat?\nAuzo, komunitate edo hiri batetako bizilagun talde bat da, legalki irabazi-asmorik gabeko erakunde baten moduan antolatzen dena, bizitza publikoan parte-hartzeko, helburu amankomunak eta arlo guztietan komunitatearen bizi-kalitatearen garapena lortzeko xedearekin, besteak beste: hirigintza, hezkuntza , mugikortasuna, osasuna, ingurumena , gizarte- askatasunak , eta abar\nZeintzuk dira jabeen-komunitate batekiko desberdintasunak?\nAzpimarratzekoa da ez dela nahasi behar etxebizitza-jabeen komunitate batekin; legearen arabera, gune eta zerbitzu berdinak partekatzen dituzten etxebizitza jabeak biltzen dituen erakundearekin. Aitzitik, auzo elkarteek edozein egoiliar izan dezakete, jabe edo errentari izan, baldin eta auzoan bizi den edo eta auzoan etengabeko edozein jarduera on egiten duen.\nZelan eratzen da elkarte bat?\nZeintzuk dira baldintzak ?\nZe dokumentu bete behar dira?\nZelan idatzi behar dira estatutuak?\nGaldera guzti horien erantzunak eta xehetasunak, baita bete beharreko agiri guztiak, eskuragarri daude Eusko Jaurlaritzako ondorengo webgunean: https://euskadi.net/r47-edukireg/eu/contenidos/informacion/ra_aso_constitucion/eu_registro/constitucion.html\nHala ere, Berangoko Udalak, administrazio prozesuan zehar laguntza eskaini nahi die interesdu,nei sortu daitezkeen zalantzak argituz.\nHorregatik, maiatzaren 30ean hitzaldi bat izango da arratsaldeko 19:30tan Berangoeta Kultur Etxean. Hizlaria, Javier Muñoz izango da, Bilboko Auzo Elkarteetako lehendakaria.\nZuen interesekoa izango delakoan, hitzaldian parte hartzera animatzen zaituztegu,


Martxoak 29: Carl Orff | eleizaldemusika\nMartxoak 29: Carl Orff\nEgilea: Maitane Begoña\nCarl Orff, Munich, Alemanian jaio zen 1895 eko Uztailaren 10 ean, eta Ibidemen hil zen 1982 ko Martxoaren 29 an. Musikalari aleman oso famatua zen.\nMunicheko musikari oso famatua zen eta akademian egiten zituen musika ikasketa guztiak.\nKaminski musikagilearekin osatu zituen bere egin beharreko gauzak. Zuzendari lanetan ere egon zen Munich, Mannhein, eta Darmstaden.\n1937an, Monteverdiren opera batzuetan lan egin zuen, eta urte hartan bere lanik famatuena idatzi zuen : Carmina Burana (Erdi Aroko poema goliardioak).\nOndoren, greziar antzerkietan ere oinarritu zen eta honako hauek idatzi zituen: Der Mond, Die Kluge, Ludus de nato leases, Comoedia de Krhisti…\n1924. urtean, Dorothee Ghunterrekin batera, dantza oso famatu bat egin zuten eta musika eskola bat ere sortu, bertan, perkusioa eta mug¡meduen bidez musika irakasteko era berriak bultzatuz.\nPosted by biotzf on 2014/03/29 in Efemeride musikalak, SARRERAK.


Emakumeen bazterketa ekarri zuen Donostiako danborrada Sansebastianetara pasatzeak\nDanborrada, izatez, Inauterietako konpartsa bat da. Denboraren joanarekin baina, Donostiako ospakizun nagusienaren parte bilakatu da. Emakumeek XIX. mendean protagonismo handiagoa zuten duela 40 urte baino. Gero Axular taldeak eman du danborrararen historiaren berri.\nUrketarien irudi bat / Argazkia: Gero Axular Kultur Taldea\n1836an dago danborrararen sorburua. Inauterietan danborrada bat konpartsa gisa irten zen, eta ezin uka osperik izan zuenik. Urte gutxien buruan Sansebastian eguneko ospakizunaren parte bilakatu zen. Dena den, bilakaera horrek emakumeen bazterketa ekarri zuen. Danborrada inauterietako konpartsa zen garaian emakumeez osatutako konpartsak zeuden eta San Sebastian egunera pasatu zenean, emakumeei protagonismoa mugatu zieten: kantinera eta banderari rolak bakarrik eman zizkieten. Emakumezkoen parte hartzaile kopurua oso txikia zen, eta parte hartzen zutenek, danborradan ez zuten danborrik jotzen.\nIa protagonismorik ez duela 40 urte arte\n1970. hamarkadan, danborradaren festak ospea irabazi zuen Espainiako Estatuan, eta garai bertsuan hasi ziren emakumeak danborra jotzen ateratzeko eskaerak egiten. Kresala Elkarteak egin zuen lehen talde mistoa, 1980an. Urte hartan emakumeek soldadu jantzia eraman zuten. Berdintasunaren aurka zeudenek bultzatuta, istiluak izan ziren egun hartan. Hirian eztabaida piztu zen, ea emakumeek parte hartu zezaketen danborradan.\n1981ean, emakumeek haien parte hartzea ikusgarriago egiteko, urketariaren figura proposatu zuten. Urketariak, izatez, ur bila joandako etxekoandre eta neskameak dira, eta danborradan ikuspegi historiko eta koherente bat izan zezakeela argudiatu zuten. Proposamena onartu eta eztabaida baretu zen.\nOrduz geroztik, emakumeek hainbat rol izan dituzte elkarteen arabera. Zenbaitetan militar zein sukaldariz jantzita ateratzen dira, eta beste batzuetan emakumezkoek lehen erabilitako jantziak berreskuratu dira. Hala ere, gehien ikusten dena urketariarena da.\nEmakumeak onartzen ez dituzten elkarteak\nUrtarrilak 20an 147 danborrada irtengo dira kalera Donostian; gehienak talde mistoak. Bederatzi dira gaur egun ere emakumeak baztertzen dituzten elkarteak. Gainera, emakumeei danborradako erabakiguneetan parte hartzen uzten ez dieten elkarteak daude, baita bazkide izaten edo sukaldera sartzen uzten ez dituztenak ere.\nKanal hauetan artxibatua: Matxismoa | Donostia


Jose Sudupe "Montte" dultzaina jotzen (1980)\nEgileari erosia 1980 inguruan.\nTutu konikoa eta mihi bikoitzeko pita ditu. Arteazko zurezko tutua eta metalezko 3 eraztun ditu, bi muturretan eta beste bat belarri ondoan. Tonu aldaketarako 8 zulo ditu (7 aurrekaldean eta 1 atzekaldean). Kanaberazko pita eta metalezko tudela ditu.\nZurezko tutua L.: 33,2; osoa L.: 39\nElemento: 115 Total: 15270


"Etorkizunera begiratzeko" erabakirik ez Morian\nLesboseko irlan lanean diharduen Zaporeak elkarteak jakinarazi duenez, lantaldearekin kontaktu zuzena duen pertsona batek positibo eman du PCR proban eta, ondorioz, segurtasuna lehenesteko, elkarteko kideei ere PCR probak egingo dizkiete eta berrogeialdian jarriko dira emaitzak jakin arte. Hori dela eta, gaur sukaldea itxita izango dutela jakinarai dute. Eta, desinfektatu bitartean, beste Gobernuz Kanpoko erakundeekin aztertuko dituzte kozinatzeko aukerak. Malen Garmendia Zaporeak Lesbosen duen koordinatzailearekin hitz egiteko aukera izan dugu, eta, Moriako uneko egoera kontatu digu. Adierazi duenez, oso latza da uneko egoera.\nHaserre Gaua, «espetxe politika hiltzailearen» kontra\n‘Haserre Gaua’ izeneko mobilizazioa deitu du Sortuk Bilbon larunbat gauerako. Igor Gonzalez Sola euskal presoaren heriotzaren ostean, Gobernu espainolaren «inakzioa» salatzeko eta espetxe-politikaren aldaketa bat exijitzeko antolatu da ekimena.\nIndar berriz, astero kulturak bere zabalenean eskaintzen digunari erreparatuko diogu denboraldi berri horretan ere eta aste honetan gai anitzek hartuko dute gure saioa.


Páginas: 1 ... 23 24 25 26 27 28  30 31 32 33 34 35 ... 46 Ir Abajo\n« Respuesta #336 en: Sábado 16 Marzo 2013 13:20:51 pm »\nAtzo esan neban bezela Karakatera igo naiz, hemendik 12º ditugu orain eta lainotuta dago, argazki bat uzten dizuet.\n« Última modificación: Sábado 16 Marzo 2013 13:29:15 pm por elur »\n« Respuesta #337 en: Domingo 17 Marzo 2013 01:34:57 am »\nHemen elur gehiena urtu da, hala ere gaur hotza pasa dut aizeak jotzen baitzuen, orain ateri, harritzen nauena gaur igandean sekulako euritea bota behar oment digulako...\n« Respuesta #338 en: Domingo 17 Marzo 2013 09:10:54 am »\nEgun on!! 11º orain Elgoibarren zerua lainotuta baina ateri, radarran ikusten da prezipitazioa hegoaldean dabilela, hemendik momentuz ezer. Atzo Karakaten eta Atxolinen elur dexente zegoen, 10 eta 20 bat zm inguru toki batzuetan gehiago.\nAtzo ezin izan nitun argazkiak ipini ia gaur ondo dauden..\nElgoibar Hortik igo nintzen..\n« Última modificación: Domingo 17 Marzo 2013 16:17:56 pm por elur »\n« Respuesta #339 en: Lunes 18 Marzo 2013 14:53:12 pm »\nArgazki earrak elur... ikusten da nola kostaldeko mendi hoietan elurra lodi botatzen badakiela.\nNik beste argazki sorta bat jarriko det ostiraletik igandera bitarten larunbateko hego haizeak eta euriyak kendu zuenan testigu. Larunbata goizeko lehen zaparrada elurretan izan zan 600metrota gero 1200 metrota igoz. Atzo aldiz berriz ere elurra ia beraino jaitxi zan naiz eta atertu zuen.. Gaur berriz nafarro aldean kazkabar moduan bota du.\nEmen Donosti aldean euri zaparradak ari ditu haize indartxuarekin... inguruko mendietan elurra ikusten da 800 metrotik gora..\nOstiraleko argazki batzuk\n« Respuesta #340 en: Lunes 18 Marzo 2013 21:05:51 pm »\nArratsaldeon! ederrak zure argazkiak ere Akerrei, euriak bere lana egin dau zuen inguru hoietan, 10,4º ditugu orain eta ateri, asteazkenean bukatzen zaigu aurtengo negua, ia nola hasten dan udaberria..\n« Respuesta #341 en: Miércoles 20 Marzo 2013 12:18:38 pm »\nUdaberriko giroa neguko azken egun hauetan Donosti aldean. Mendialdean oraindik elurkontuekin jarraitzen degu.. Izarraitz oraindik elurrakin segitzen du, eta momentu hauetan Artxuetan (Aralarren) -0,6ºC eta elurra ari omen du. Elur maila 1100 metrotan ibiliko da.\nAurrekon Renklusako refugiokoek argazki ear batzuk jarri zittuzten elikopteroz eindako buelta batetakok.. hori elurtea daona pirineotan, ta oraindik botako duena!!\nRefugio la Renclusan argazkiak dira.\nHemendik aurrera beste motako argazkiekin sagiko degu..jeje\n« Respuesta #342 en: Miércoles 20 Marzo 2013 21:39:39 pm »\nBa, itxoin, apirila joan arte ezin baita esan gurean elur gehio botako ez duenik...\nHemen zeharo oskarbi oraintxe baina 3º... Argazki benetan ederrak zuek jarritakoak baita pirineotakoak ere. Aste santun neuk einen ditut handik ea ze eguraldi izaten dugun...\n« Respuesta #343 en: Jueves 21 Marzo 2013 11:47:27 am »\nCita de: nikhotza en Miércoles 20 Marzo 2013 21:39:39 pm\nMaiatza erdirarte ez ziok dexkuetzeik!!\nNeatik elurre urte guzin..\nGaur giro bikaina degu eta zerua erabat urdin. Goietan epeltzen astea nahi du bainan oraindik 3,5ºC 1300 metrotan.. elurra mantentzekogiro bikaina..\nIa urtero pasatzen dan bezala aste santun elurra eitteko aukera handiyak izaten dira... zeatik ote dan??\nBa hik pirineotako erreportaiak ein ta nik Alpetatik bidaliko dixkit!!!\n« Respuesta #344 en: Jueves 21 Marzo 2013 19:31:54 pm »\nBero Elgoibarren 17.5º orain, giro ederra kalean ibiltzeko...\n« Respuesta #345 en: Viernes 22 Marzo 2013 01:37:51 am »\nAlpetaraino pirineotan dagoen elur kopurua egonik??? jeje, bidaiatzea gogoko izanen duzu haraino joateko...\nEgia esan aspaldi ez naiz neguan pirineotan izan, 18tik 29 bete arte ia han bizi nintzen, negun, udan, udaberrin edota udazkenian igo ditut Auñamendi, Petretxema edota Hiru erregeen mahaia besteak beste, eskiz, fondokoekin hasieran ta mendikoekin gero, oinez, eskalatuz ta txirrindulaz izan naiz 3 horietan ta beste batzuetan ere (bai txirringaz, bai, eroaldi ederra hura) Han izan nintzen zendua den Iñaki Otsoarekin Lakorara nor igotzen zen lehena, nor lehena jaisteko ta nor lehena igo ta jaisteko ta gero Europara joan nintzen ta orain pentsatzen jarrita duela 15 bat urte izanen dela neguan ez naizela pirinoetan izan, ta hau da garaia!!! Argazkiak ekarriko ditut, jakina.\nHemen berotu da kontua, 9º ta oskarbi.\n« Respuesta #346 en: Viernes 22 Marzo 2013 09:02:13 am »\nEz haiz makala !!!\nAlpeak beste mundu bat dittuk... pirinioak gure bigarren etxea da bainan eun batzuk dianen ba 1000km ein ta ... Aurreko urten aste santun eskiatzen eta udan hilabete alpe guztiak barna izan nintzen furgonetatik..\nEguraldiai dagokionen, Naparro aldean hego haizea. Ez dao bate epeltasunik elur haizea delakoz.. mendiak txuri 800 dik gora itzalaldean eta eguteran dexente goro eta dena barna ez do.\nKostaldean aldiz Donostin 14ºC eta giro epela..\nCita de: nikhotza en Viernes 22 Marzo 2013 01:37:51 am\n« Respuesta #347 en: Domingo 24 Marzo 2013 22:46:10 pm »\nUdaberri bete beteko giroa asteburuan. Egunero euriya ein du eta eguzkitan ere epeltasun puntu bat. Goietan hotza oraindik. Beriainen izan naiz eta hotz goiyen.\nAtxaldetan erreka elurra urtzen doalakoz erreka dexente handi jaisten da.\nAstea ondo hasi.\nPáginas: 1 ... 23 24 25 26 27 28  30 31 32 33 34 35 ... 46 Ir Arriba


11/13 sumarioaren epaiketa: 47 auzipetu, zigor-eskaerak, leporatutako delitua\n11/13 sumarioan auzipetutako 47 euskal herritarrak\nAzken eguneratzea: 2019/09/14 07:03 (UTC+2)\nEuskal presoen abokatuak, bitartekariak eta hainbat elkartetako kideak daude auzipetuen artean, denak presoen eskubideen defentsan aritutakoak. 601 urteko espetxe-zigor eskaera egin du Fiskaltzak.\n11/13 sumarioko auzipetuak. Argazkia: 47ak Herrian plataforma\nZer da 11/13 auzia eta zer leporatzen diete auzipetuei?\n47 euskal herritar daude 11/13 sumarioan auzipetuta, "ETAren espetxe fronteko kide" izatea egotzita. Auzipetuen artean, euskal presoen abokatuak eta bitartekariak eta Herrira, Etxerat eta Jaiki Hadi presoen eskubideen defentsan aritzen diren elkarteetako kideak daude.\nEloy Velasco Auzitegi Nazionaleko epaileak agindutako hainbat polizia-operazio eta ekinbide judizial biltzen ditu sumarioak, eta irailaren 16an hasiko da epaiketa. Fiskaltzak 601 urteko espetxe-zigor eskaera egin du denentzat.\n"11/13 auzian epaituko gaituzten 47 herritarrok, beste milaka euskal herritarrekin batera, konbentzimendu osoa genuen preso eta iheslarien egoerari irtenbidea ematea zela egin genezakeen ekarpenik positiboena benetako elkarbizitza eta bake eszenatoki iraunkor bat eraikitzeko. Zoritxarrez, kontrako norabidean doazen hainbat ekinbide ere jasan dugu (eta jasaten jarraitzen dugu) Euskal Herrian, sufrimendua betikotu, zauri berriak ireki eta preso eta iheslarien afera betikotzeko helburu garbiarekin. Horien artean kokatzen ditugu 11/13 auzian epaituko gaituzten herritarren aurkako ekinbide judizial eta poliziala", esan dute auzipetuek.\nHERRIRA: 18 pertsona atxilotu zituen Guardia Zibilak 2013ko irailean. Deklaratu ondoren, baldintzapean aske geratu ziren guztiak, horietako batzuk, fidantzapean. Polizia operazioan Herriraren hainbat egoitza miatu zituzten Gasteizen, Bilbon, Hernanin eta Iruñean. Halaber, 38 web orri eta Twitter eta Facebook sare sozialetako hainbat kontu itxi zituzten.\n· JON GARAI VALES\nLeporatzen dizkioten delituak: Erakunde terrorista batean parte hartzea eta terrorismoa jarraian goratzea.\nEskatutako espetxe-zigorra: 13 urte eta sei hilabete.\nIsuna: 4.800 euro.\n· JOSE ANTONIO FERNANDEZ HERNANDO:\nEskatutako espetxe-zigorra: 15 urte.\nIsuna: 5.400 euro.\n· SERGIO LABAIEN ALONSO:\nEskatutako espetxe-zigorra: 13 urte eta 6 hilabete.\n· IMANOL KARRERA TURRILLO\nLeporatzen dizkioten delituak: Erakunde terrorista batean parte hartzea, terrorismoa jarraian goratzea eta baldintzapeko neurriak haustea.\nEskatutako espetxe-zigorra: 14 urte eta 5 hilabete.\n· ANE ZELAIA VIGUERA:\n· NAGORE GARCIA BOHOLLO:\n· GORKA GONZALEZ GONZALEZ:\n· AMAIA ESNAL MARTIARENA:\n· JOSE MANUEL UGARTEMENDIA ISASA:\nEskatutako espetxe-zigorra: 14 urte eta 6 hilabete.\n· JESUS MARI ALDUNBERRI URKIZU:\nLeporatzen dizkioten delituak: Erakunde terrorista batean parte hartzea eta terrorismo jarraian goratzea.\n· BEÑAT ZARRABEITIA ASENSIO:\n· ENEKO VILLEGAS AMEZKETA:\n· ROBERTO NOVAL AROSTEGI:\n· IBON MEÑIKA ORUE-ETXEBARRIA:\n· OSCAR SANCHEZ SETIEN:\n· ENEKO IBARGUREN AGIRRE:\nLeporatzen dizkioten delituan: Erakunde terrorista batean parte hartzea eta terrorismoa jarraian goratzea.\n· EKAIN ZUBIZARRETA IRIBECAMPOS:\n· JON MINTEGIAGA OIARBIDE:\nBITARTEKARIAK: 8 pertsona atxilotu zituen Guardia Zibilak 2014ko urtarrilean, eta denei badaezpadako espetxealdia ezarri zieten.\n· ARANTZA ZULUETA AMUTXASTEGI:\nLeporatzen dioten delitua: Erakunde terrorista bateko zuzendaritzan parte hartzea.\nEskatutako espetxe-zigorra: 14 urte. Hiru urtez egon zen badaezpadako espetxealdian.\n· JON ENPARANTZA AGIRRE:\nEskatutako espetxe-zigorra: 14 urte. Bi urte eta hiru hilabetez egon zen badaezpadako espetxealdian.\n· JOSE LUIS CAMPO BARANDIARAN:\nLeporatzen dioten delitua: Erakunde terrorista batean parte hartzea.\nEskatutako espetxe-zigorra: 12 urte. 15 hilabetez egon zen badaezpadako espetxealdian.\n· ASIER ARANGUREN URROZ:\n· AITZIBER SAGARMINAGA ABAD:\nEskatutako espetxe-zigorra: 12 urte. 6 hilabetez egon zen badaezpadako espetxealdian.\n· EGOITZ LOPEZ DE LA CALLE URIBARRI:\n· AINTZANE ORKOLAGA ETXANIZ:\n· MIKEL ALMANDOZ ERBITI:\n· NAIA ZURIARRAIN MENDIGUREN:\nLeporatzen dioten delitua: Erakunde terrorista batean laguntzea.\nEskatutako espetxe-zigorra: 8 urte.\nIsuna: 6.600 euro.\nABOKATUAK: 2015ko urtarrilean 12 abokatu eta Herrirako 4 kide atxilotu zituen Guardia Zibilak. Deklaratu ondoren baldintzapean aske geratu ziren abokatuak eta Herrirako kide bat. Herrirako beste 3 kideak, berriz, espetxeratuak izan ziren, 10 eta 13 hilabetez. Abokatuen egoitzak miatu zituzten Hernanin, Gasteizen, Iruñean eta Bilbon.\n· ALFONSO ZENON CASTRO:\nEskatutako espetxe-zigorra: 11 urte.\n· KEPA MANTZISIDOR TXIRAPOZU:\n· EUKENE JAUREGI LEJONA:\n· ANE ITUIÑO PEREZ:\n· AIERT LARRARTE ALDASORO:\n· AINHOA BAGLIETTO GABILONDO:\n· ARANTZA APARICIO LOPETEGI:\n· ONINTZA OSTOLAZA ARRUABARRENA:\n· HAIZEA ZILUAGA LARREATEGI:\n· AMAIA IZKO ARAMENDIA:\nEskatutako espetxe-zigorra 11 urte.\n· JAIONE CARRERA ZIRIZA:\n· ATXARTE SALVADOR NAVARRO:\nEskatutako espetxe-zigorra: 11 urteko espetxe zigorra.\n· FRANCISCO BALDA ARAÑA (Herrira):\nLeporatzen dizkioten delituak: Erakunde terrorista batean parte hartzea, terrorismoa jarraian goratzea, terrorismoa finantzatzea eta baldintzapeko neurriak haustea.\nEskatutako espetxe-zigorra: 20 urte eta bost hilabete.\nIsuna: 10.8000 euro\n· JAVIER CARBALLIDO EZKERRA (Herrira):\nLeporatzen dizkioten delituak: Erakunde terrorista batean parte hartzea eta terrorismoa finantzatzea.\nEskatutako espetxe-zigorra: 17 urte.\nIsuna: 6.000 euro\n· NAGORE SAN MARTIN MONTON (Herrira):\nEskatutako espetxe-zigorra: 17 urteko espetxe zigorra.\n· IÑAKI GOYOAGA LLANO (Herrira):\nETXERAT eta JAIKI HADI: 4 pertsona atxilotu zituen Guardia Zibilak 2015eko martxoan. Deklaratu ondoren, baldintzapean aske geratu ziren denak, horietako batzuk, fidantzapean. Hainbat miaketa egin zituzten.\n· OIHANA BARRIOS SALINAS (Jaiki Hadi):\n· IZASKUN ABAIGAR GARCIA DE AZILU (Etxerat):\n· FERNANDO ARBURUA IPARRAGIRRE (Jaiki Hadi):\n· NAGORE LOPEZ DE LUZURIAGA COMUNION (Etxerat):\nKasu guztietan, espetxe-zigorraz gain, inhabilitazio eskaerak ere egin ditu Fiskaltzak; lan edo kargu publikorako inhabilitazioak (15 urterainokoak) edota osoak (espetxe zigorra baino 10 urte gehiagorainokoak) eskatu dira.


05 « azaroa « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 5 azaroa 2020 17:00\nPrentsaurrekoa. ‘Florida 200 urte’ erakusketa aurkeztea\nParte hartzaileak. Hezkuntza eta Kultura zinegotzi Estibaliz Canto; eta Kultura eta Kirol foru diputatu Ana del Val\nEguna. Ostirala, azaroak 6\nMiguel Alejos, Jugatx Astorkia, Gaspar Avilés eta Rocío Agudoren proiektuak ikusgai izango dira Montehermoson 2021ean\nKategoriak: Prentsa oharrak — Etiketak: Hezkuntza eta Kultura zinegotzi Estibaliz Canto, Montehermoso Kulturunea, UPV / EHU — Komunikazio Zerbitzua / Servicio de Comunicación — 13:28\nKulturuneak eta UPV/EHUk elkarlanean dihardute sorkuntza arloko azken joeren zabalkundea bultzatzeko.\nMontehermoso kulturuneak Miguel Alejos, Jugatx Astorkia, Gaspar Avilés eta Rocío Agudoren proiektuak aukeratu ditu Euskal Herriko Unibertsitatearekin batera egiten duen deialdian.\n“Hautatutako proiektuak erakusketa-programan txertatuz, sortzaileen lanak ikustarazten laguntzen dugu eta lanerako plataforma eskaintzen die haiei mundu profesionalera hurbiltzeko, eta bide batez sortzaileek eta gizarteak lotura zuzena egiten dute elkarren artean” adierazi du Hezkuntza eta Kultura zinegotzi Estíbaliz Canto zinegotziak.\nAurkezteko epean 26 proiektu jaso ziren. Hautaketa-batzordeak – Cristina Arrázola-Oñate, deialdiaren komisarioa; Edurne González, Arte Ederren Fakultateko kultur zabalpenerako dekanordea; Arantza Lauzirika, Arte Ederren Fakultateko dekanoa; eta Luis Mª Pascual, Montehermoso Kulturunekoa— proiektu hauek aukeratu ditu:\nMiguel Alejoren “Formas de aproximación”\nProposamena “Formas de aproximación” izeneko lan- edo obretan (irudia-bideoa-instalazioa) oinarritzen da. Hurbiltzea, esperientzia estetikoan materialarekin erlazionatzeko modu gisa. Hainbat lan bideografikoren bitartez, artistak aztertu egiten ditu zoomaren ahalmenak eta esanahia; hau da, zinema-irudiaren bitartez artxibo edo espazioetara hurbiltzeko ekintza, hala nola, argazkietara eta objektu zein espazio arkitektonikoetara. Irudiaren, narratibitatearen eta pertzepzioaren inguruko esperimentazio-eta ikerketa-prozesua da. Erreferentzia ezabatu nahi da, eta, nolabait, ikuslearen begirada eragoztea. Baina, aldi berean, gorputzaren nahi bat dago, irudia ukitzeko, eta pixelera eta irudiaren mamira iristeko nahia.\nJugatx Astorkiaren “Impr pant”\nProiektuak irudi digitalaren eta analogikoaren arteko hibridazioa ikertzen du, eta eraldatzeko moduari buruzko hausnarketa egiten. Irudiaren osaera (kimikoa edo bitarra), eraldaketa (analogikoa edo digitala) eta prozesua aztertuta, artistak hainbat galdera egiten ditu: zein da irudi bakarrak izan dezakeen izaera?, zenbateraino erreproduzitu daiteke irudi berdina? ze alde dago irudi kimiko edo bitarra sortzean? nola gurutza daitezke eraldaketa-prozesu analogiko eta digitalak? … Proiektuak ideia horiek guztiak zalantzan jarri eta horietan sakontzen du.\nGaspar Avilesen “Campeones del mundo”\nMateriala aldatzean, edo bestelako aldaketaren bat egitean, beste gauza bat bihurtzen diren hainbat objektu fetitxeren arteko harremana eta elkarrizketa proposatzen du. Hau da, aldaketa horien bitartez lehen bezala funtzionatzeari uzten diote, eta beste entitate bat hartzen dutenen artekoa. Gorputzaren neurrira eginda egoteaz eta beste elementu batzuekin elkartuz gero autonomia lortu eta beste gauza bat bilakatzeaz hitz egiten du.\nRocío Agudoren “Stay Focused”\nIkus-entzunezko sorkuntza proiektu honetan, artistak errepresentazioarekiko duen jakin-mina askatzen du: zerk garamatza fikzioa sortzera? zein da errealitatearekin duen lotura? nola errepresentatzen du pertsonak bere burua?\nEgileak ikus-entzunezko lengoaia hegemonikoa birplanteatzen du, eta hausnartu egiten du kameraz (subjektu gisa), eta nork bere burua eta bete pertsona batzuk grabatzeko prozesuaz.\nUdaltzainek atzo 44 urteko gizonezko bat atxilotu zuten amarekiko zuen urruntze-agindua hautsi izanaren delituaren ustezko egilea izateagatik Zaramaga auzoan. 092an jaso zuten deiak eman zuen egoeraren berri. Udaltzainek gizonezkoa etxebizitzako logela batean topatu zuten eta, agindua egiaztatu ostean, atxilotu.\nBestalde, udaltzainek atzo, Alejandro Mendizabal ingeniariaren kalean, 40 urteko gizonezko bat atxilotu zuten bilatzeko, atxilotzeko eta epaitegi baten aurrean agertzeko errekisitoria zuelako. Gaur jarriko dute epailearen esku.\nKatedral Berriaren aurrean tamaina handiko maskara bat jarriko da, herritarrei babes-neurri hori erabiltzeko beharra gogorarazteko\nKategoriak: Prentsa oharrak — Etiketak: Gorka Urtaran, Katedral Berria, koronabirusa, tamaina handiko maskara — Komunikazio Zerbitzua / Servicio de Comunicación — 11:34\nGasteizko alkate Gorka Urtaran bertako BSafe enpresako zenbait langilerekin batera izan da haiek tamaina handiko maskara bat jartzen zuten bitartean; “Maskara Beti” sentsibilizazio-kanpainaren barruko ekintza da, zeinarekin COVID-19aren kontrako borrokan babes-elementu hori erabiltzeko beharraz ohartarazi nahi baita. Bi astez egingo da BSafek sustatutako kontzientziazio-ekintza hori, Udalari kosturik eragin gabe, Sortzez Garbiaren katedralaren aurrean, Magdalena kalearen eta Cadena y Eleta apezpikuaren kalearen artean.\nMaskara erraldoiak ia bi tona pisatzen du, eta 3,9 bider 2,1 metro neurtzen. Altzairuzko egitura baten gainean doa, zeinari prolipopilenozko hiru lokarri erantsi baitzaizkio. Azaleran “Maskara Beti” lema darama, babes-neurri horren erabilera orokortzeko egin diren beste kanpaina instituzional batzuetan bezala.\nHerritarrak maskararen erabileraz kontzientziatzeko lanean tokiko enpresa bat inplikatu izana eskertu du alkateak. “Pandemia azken aldiko historiako erronkarik handiena dugu, eta elkarrekin egin behar diogu aurre: erakundeak, antolakundeak, familiak, banakoak, eta enpresak, jakina. Ekarpen positibo bakoitza beste aurrerapauso bat da COVID-19aren kontrako borrokan. Eta une honetan, koronabirusaren transmisioa eragozteko gomendioak behin eta berriro errepikatzea da ekarpenik onena”, azpimarratu du Gorka Urtaranek.\n“Mundu mailako osasun krisi batean gaude. Horregatik, ezinbestekoa da guzti-guztiok, administrazioa, enpresa edo banakoa izan, bakoitzak duen erantzukizuna bere gain hartuz, protokolo zorrotzenak betetzea, herritar ororen osasuna babesteko“, adierazi du BSafeko kudeatzaile Beatriz Díazek. “Lekua kendu behar diogu pandemiak ekarri digun ziurgabetasunari. Eta hori gure esku dago, gutako bakoitzak egin dezake beste inorengana jo gabe, maskara beti janztea bezain neurri sinpleekin. Hori eginez lekua kenduko diogu pandemiari, eta bizitzeko denbora irabaziko. Zugatik. Nigatik. Maskara BETI!” esan du amaitzeko oso denbora laburrean bere jarduera maskarak ekoiztera bideratu duen enpresa horren arduradunak.\nKategoriak: Prentsa oharrak — Etiketak: Gemma Zubiaurre Elkarrekin-Podemoseko zinegotzia, Jon Armentia Gizarte Politiken Adinekoen eta Haurren zinegotzia, koronabirusa, Zaintza-mapa — Komunikazio Zerbitzua / Servicio de Comunicación — 11:31\nTokiko Gobernu Batzarra (2020-11-06)\nWebgunean Tokiko Gobernu Batzarra 2020ko azaroaren 06an (ostirala), 9.00ean, egingo duen ohiko bilkuraren gai-zerrenda\nTokiko Gobernu Batzarra, aparteko eta premiazko bilkura (2020-11-05)\nWebgunean Tokiko Gobernu Batzarra 2020ko azaroaren 05ean (osteguna), 09.00ean, egingo duen aparteko eta premiazko bilkuraren gai-zerrenda.


Irekia Eusko Jaurlaritza - Gobierno Vasco :: 35.136 lagunek izena eman dute EAE-ko funtzionarioen 419 plazetarako deialdian\n35.136 lagunek izena eman dute EAE-ko…\n35.136 lagunek eskaera aurkeztu dute Euskal Autonomia Erkidegoko Administrazioko funtzionarioen 419 plazetako bat lortzeko. Eskaerak aurkezteko epea atzo bukatu zen, arratsaldeko 16:30ean. Jasotako eskaera guztien artean, 7.553 dira administrarienak, 14.276 administrari laguntzaileenak eta 13.307 menpekoenak.\nEskatzaile gehienek (33.813) hautaketa-prozesuko txanda irekian hartuko dute parte. Era berean, beste 1.055 eskaerak jaso dira ezinduentzat gordetako txandan deitutako plazak betetzeko eta 260 barne-igoerako txandarako gordetakoentzat. Guztira, deitutako plaza bakoitzeko 84 eskaerak jaso dira.\nEskaera gehienak hiru lurralde historikoetatik datoz (Araba %29, Bizkaia %48 eta Gipuzkoa %21). Geratzen den %2a Espainiako gainontzekoen, batez ere mugakideak diren erkidegoen, eta Europar Batasuneko beste herrialdetakoen artean banatuta dago.\nDeialdi hau Euskal Herriko Agintaritzaren Aldizkarian argitaratu zen aurreko maiatzaren 5ean eta, beraz, interesdunek 20 egun eduki dituzte beraien eskaerak aurkezteko.\nProzesu hauek kudeatzeko, Herri Arduralaritzaren Euskal Erakundeak (IVAP) informatika‑aplikazio bat jarri du martxan eta, horri esker, nahi izan dutenek prozesuarekin lotutako gestio guztiak Interneten bidez egiteko aukera izan dute, bai bakoitzaren etxetik bai Eusko Jaurlaritzako edozein KZgune zentro publikotik.\nHalaber, arreta pertsonalizatuko guneak prestatu dira IVAPeko ordezkaritzetan, Euskal Autonomia Erkidegoko hiru hiriburuetan eta Oñatin. Eskaerak aurkezteko prozesua normaltasunez igaro da, 80 eskaera orduko baino batezbesteko handiagoa eman da eta eskaerak kudeatzeko orriak 973.732 sarrera izan ditu.\nHemendik aurrera, jasotako eskaerak aztertuko dira, deitutako hautaketa-prozesuetan parte hartzeko eskatu diren baldintzak betetzen dituzten egiaztatzeko helburuz (adina, tituluak...).\nEkainaren 11n, Euskal Herriko Agintaritzaren Aldizkarian eta IVAPeko web-orrian (www.ivap.euskadi.net/ope) argitaratuko da hautaketa-prozesuan parte hartzeko hautagai onartuen eta baztertuen behin-behineko zerrenda. Argitara ematen den unetik, baztertutako hautagaiek hamar egun balioduneko epea izango dute egoki deritzeten alegazioak aurkezteko.\nUztailaren lehenengo astean, onartuen eta baztertuen behin betiko zerrenda, epaimahaiak izendatzeko agindua eta azterketen egunak, orduak eta tokiak argitaratuko dira. Azterketak uda ondoren egingo dira, irailaren amaieran edo urriaren hasieran.


Burgosko Prozesuaren eragina aztergai dago erakusketa batean | Politika | Berria\nBurgosko Prozesuaren eragina aztergai dago erakusketa batean\nMende erdia beteko da aurten frankismoaren aurkako mugimendu hartatik. Gipuzkoako Diputazioak, Aranzadik eta EHUk ondu dute\nIon Gambra eta Javi Buces, atzoko aurkezpenean. GIPUZKOAKO FORU ALDUNDIA Tamaina handiagoan ikusi\n2020ko azaroak 13\nBurgosko Prozesuaren testuingurua ezagutaraztea eta Euskal Herriko historia hurbilean izan zuen eragina aztertzea: horiek dira 1970-2020 Burgosko Prozesua. Frankismoari epaiketa izeneko erakusketaren helburuak. Gipuzkoako Foru Aldundiak, Aranzadi Zientzia Elkarteak eta EHUko Giza Eskubideen eta Botere Publikoen Unesco katedrak antolatu dute, elkarlanean, eta EHUren Donostiako campuseko Carlos Santamaria eraikinean izanen da ikusgai, azaroaren 20tik urtarrilaren 26ra.\nProzesuaren nondik norakoak azaltzeko, garai hartako 173 agiri eta testigantza bilduko dituzte erakusketan. Giza Eskubideetako eta Kultura Demokratikoko foru zuzendari Ion Gambrak erakusketaren aurkezpenean adierazi duenez, Burgosko auziak berebiziko garrantzia izan zuen «frankismoaren aurkako borrokaren eta euskal auziaren bilakaeran». Prozesuaren inguruan piztutako protestak eta mobilizazioak aipatu ditu, frankismoaren gainbeheraren bultzatzaile gisa: «Gizarte mobilizazioa arrakasta bat izan zen frankismoaren aurkakoentzat, erregimenaren aurkako desadostasuna zabaltzen lagundu baitzuen. Era berean, kasuak izandako oihartzun mediatikoa zela eta, frankismoari egindako prozesu moduko bat bilakatu zen, eta euskal gaia munduari ezagutarazi zion», azaldu du.\n1970. urteko abenduaren 3tik 9ra bitartean egin zen Burgosko Prozesua. ETAko 16 kide prozesatu zituzten, gerra kontseilu batean, ustez Meliton Manzanasen hilketan parte hartzeagatik. Mobilizazio handiak izan ziren. Abenduaren 4an, Francoren Ministroen Kontseiluak salbuespen egoera ezarri zuen Gipuzkoan, eta Poliziak berrehun lagun atxilotu zituen astebetean.\nAbenduaren 28an, epaia argitaratu zen: bederatzi heriotza zigor, 519 urteko metatutako espetxealdia eta absoluzio bat. Gau hartan, bat-bateko manifestazioak egin ziren Donostian, eta, biharamunean, lanuzteak. Azkenean, heriotza zigorrak hilaren 30ean kommutatu ziren.


23:19, 8 apirila 2009ko berrikusketa\n09:05, 17 martxoa 2009ko berrikusketa (aldatu)\n23:19, 8 apirila 2009ko berrikusketa (aldatu) (desegin)\n[[IrudiFitxategi:Apollo 17 The Last Moon Shot Edit1.jpg|thumb|left|250px|Apolo 17 - Ilargirako azken bidaia]]\n'''Apolo 17''' ,[]ko abenduaren 7an espasiora bidalia izan zen [[Saturno 5]] deritzon [[kohete]] batekin batera, [[Florida]]n. Ilargira [[astronautak]] bidaltzeko azken misiio izan zen. Misio hau inzidente gabea izan zen, bakarrik atzerapen txikia izan zuen presurizazio errore baten ondorioz ateratzera zijoanean.\nBere tripulazio osatzen zuten gizonak hauek ziren: [[Eugene A.Cernan]], honek beste bidai batzue tan parte hartu izan du eta misioaren komandantea zen, eta bestea [[Harrison H.Schmitt]] geologo eta modulo lunarraren pilotoa.\n[[Eugene A.Cernan]] komandantea Ilargian izan den azken gizona da, bera eta bere laguna ''“Challenger”'' deritzon jaisteko moduloan jaitsi ziren espaziontzitik ilargira.\n[[Ilargia]]n diraun zuten denboraldian ilargiko harrien muestra ugari jaso zituzten. Gaitera [[ASLEP]] deritzon aparatuaz aparte beste aparatu bat instalatu zuten, ilargiaren lurpeko soruan ura bazegoen komprobatzeko.


Euskararen bidea argiztatzen dutenak | erritarrak | GAUR8 - mila leiho zabalik\nAmagoia Mujika eta Xabier Izaga\nEuskararen bidea argiztatzen dutenak\nBai Euskarari elkarteak Mertxe Mugika, AEK-ko koordinatzaile nagusi izandakoa, Deustuko Bordatxo jatetxea eta Errenteria-Oiartzungo ABB Niessen lantegia saritu ditu, behinola egunerokoan euskararen lan-jantzia janztea erabaki zutelako.\nBanatu dituzte Bai Euskarari sariak. Aurtengoan Mertxe Mugika, AEK-ko koordinatzaile nagusi ohia, Bilboko Deustu auzoan dagoen Bordatxo jatetxea eta Errenteria-Oiartzungo ABB Niessen lantegia izan dira sarituak, «euskarari eta euskararen unibertsoari argia, indarra eta energia emateagatik». Ponpoxoa begitandu daiteke errekonozimendua, baina sarituek, bakoitzak bere esparruan, xumea bezain korapilatsua gerta daitekeen hautua egin dute: euskaraz lan egin eta euskaraz bizi.\nBai Euskarari Ziurtagiriaren proiektuak hemeretzi urte daramatza martxan eta elkarteko zuzendari Rober Gutierrezek nabarmendu bezala, «xedea alor sozioekonomikoaren espazioak euskaraz betetzeko bidean eragitea da, komunitatea sustatuz eta tresna, baliabide zein proiektu berritzaileak eraikiz eta partekatuz».\nSarituek egunero janzten dute euskararen bidea argitu asmo duen lan-jantzia. Sukaldean, lantegian zein euskaltegian modua baitago euskarari bidea argitzeko eta bide horretan bultzatzeko. Hiru sarituek aspaldi hartu zuten euskaraz bizitzeko erabakia eta horretan ari dira egunero.\nMertxe Mugika AEK-ko koordinatzaile nagusi ohia\n«Sinergiak batu behar ditugu. Gakoa hizkuntza politika publikoetan dago»\nMertxe Mugika Euskal Herriko kooperatiba handienetariko bateko buru izan dela dio Bai Euskarari elkarteak. Izan ere, Mugika AEK-ko koordinatzaile nagusia izan da hamahiru urtez, joan den irailaren 30ean kargua utzi zuen arte. Urte horietan egindako lana aitortu dio orain Sariak, eta berak AEK-kide guztiekin partekatu du.\nEz da diruz ordaindutako saria, baina, batzuentzat behintzat, badu garrantzia.\nNiretzat, bai. Horrelako sariek atzean daukatena da garrantzitsuena, eta, kasu honetan, nork ematen duen. Beste alde batetik, alde pertsonaletik, euskararen aldeko erreferente izateagatik sari hori jasotzea, pentsa. Deitu zidatenean, ez nuen inondik inora espero. Nik lan bat egin dut, eta lan horretan jarraituko dut, beste modu batean. Gero pentsatu egin nuen eta bai, pozik eta harro ere banago, zeren horrek esan nahi du egindako lanak nolabaiteko oihartzuna edo arrasto bat utzi duela.\nZer eman dizu kargu horrek?\nGauza asko. Alde batetik, protagonismoa, kakotx artean betiere, euskararen aldeko lan honetan hainbat kontuan aurrera goazela ikusteko protagonismoa. Hamahiru urteko perspektiba batekin hitz egiten dut, jakina. Egia da oraindik ere asko dagoela egiteko, are gehiago Euskal Herriaren lurralde osoa kontuan hartuta, baina atzera begira, orain dela hamahiru urte pentsaezinak ziren gauza batzuk egitea posible da, eta ni egon naizen lekuan egonda nolabaiteko eragina izan dugula uste dut.\nElkarlan arloan. Hor badaude momentu batzuk nik barrutik bizi izan ditudanak baina kanpora begira oihartzun handia izan dutenak. Zorioneko Santiago zubiko argazkia da horietako bat. Pertsona asko ezagutzeko aukera ere eman dit kargu horrek, eta ez bakarrik euskalgintzako jendea. Horrelakoetan ikusi dut berba eginda, enpatiarekin, askorekin –ez mundu guztiarekin, e?– posible dela akordioetara heltzea. Esaten dugunean elkarbizitzarako euskara benetan garrantzitsua dela, hori kontuan izatekoa da, argumentuak eman eta besteari entzun eta ulertzen saiatzea.\nBestetik, zer esanik ez, Euskal Herriko leku askotatik pasatzea tokatu zait eta jende asko, ikasle asko ikusi dut euskaraz hitz egiten, eta gainera AEKren karpeta bat besapean bazeramaten, pentsa. Horiek ere oso momentu onak izan dira.\nDiozun bezala, pozik eta harro egoteko modukoak.\nEdonola ere, nik beti esan dut aurpegia jarri dudala, baina benetan, eta kristoren garrantzia du, saria jaso nuenean esan nuen moduan, sari hau AEK-kide guztiekin partekatu beharra daukat; azken finean, nik hau egin badut, AEKn ekipo zoragarria, prestatua, proiektu honetan sinisten duena dagoelako egin dut. Nik hori ikusi nuenean, «aurrera!» esan nuen. Hori da AEKren balore erantsia, 500 lagunen enpresa horrena, kooperatiba kasu honetan.\nBeraz, AEK barrutik ezagututa, proiektuak eta lan taldeak kargua hartzeko adorea eman zizuten.\nBai, hori da. Eta azken finean diskurtsoak etxean bertan landutako kontua dira, AEKren misioari eta helburuei ahotsa jarri diet, nik errelato bat kontatu dut, baina etxeko kide askorekin batera egindakoa.\nKargu bat utzi duzu, baina AEKn jarraituko duzu.\nBegira, horretan ere asko zor diot AEKri. Erabaki hau orain dela urte asko hartutakoa da. Uste dut kargu hauek hasiera eta bukaera izan behar dutela, haietan urteak eta urteak egotea ez dela ona; alde batetik, inertzia batzuekin lan egiten duzulako, eta, bestetik, gu lantalde bat garelako. Lantaldearen proiektua da, eta ez pertsona batena. Bere momentuan esan nuen Durangaldetik Euskal Herrira egin nuela salto, baina momentua heltzen zenean berriro Durangaldera bueltatuko nintzela, eta hemen nago. Hau trantsizio urtea izango da, alde batetik nire ordezko Alizia Iribarreni laguntzen ibiliko naizelako, eta, bestetik, Durangaldean badaudelako zenbait proiektu, euskararen erabileran sakontzeko, Euskaraldia eta beste kontu batzuk kasu.\nEz dakizu irakaskuntzara itzuliko zaren?\nNeure burua ere jantzi egin behar dut, zeren hamahiru urte ez dira alferrik pasatzen, eta egia da hizkuntza politikaz, kudeaketaz-eta asko ikasi dudala, baina eskoletara besterik gabe itzultzea, halako birziklatzerik gabe... uste dut errespetu handia zor diegula gure ikasleei. Eta gero erabaki behar dut irakaskuntzan edo hizkuntzaren normalizazioko beste ardura batean jardungo dudan, zeren AEK-k ez dauzka arrautza guztiak saski berean sartuta. Guk beti esan dugu euskararen normalizazioak hiru zutabe handi dituela: ezagutza, erabilera eta sustapena, eta gu ezagutzagatik izango gara ezagunak, baina era berean hor ditugu besteak ere, eta, etxera bueltatuta, «eskolak emateko gu gaude», esaten didate, eskualdean hankamotz-edo egon litezkeen beste proiektu batzuetan behar handiagoa egon daitekeela. Alde horretatik ere, beraz, oso pozik, trantsizioa ondo egiteko aukerarekin. Kargu bat utzi dut, baina ez dut erretiroa hartu, oraindik urte batzuk geratzen zaizkit eta uste dut badaukadala zer egin eta zer eman.\nInstituzioekiko elkarlanean ere aurrera egin dela dirudi.\nUste dut asko aurreratu dugula, baina oraindik badago zer aurreratu, zer konpondu eta zer bideratu. Euskara bidegurutzean dagoela esaten da, eta uste dut bidegurutze horretatik ateratzeko aukera izugarria dagoela une honetan. Proiektu asko eta diagnostiko partekatuak daude, eta uste dut horiek aprobetxatu eta sinergiak batu egin behar ditugula. Bakoitzak beretik tiratuko du, normala denez, baina gakoa uste dut dagoela hizkuntza politika publikoetan, publikoak hasieratik bukaerara. Diagnostiko partekatua, ekintza partekatua eta ebaluazioa ere partekatua. Ondo daude plangintza sektorialak, eta beharrezkoak dira, zalantza barik, eta orain arte egindakoa ere izugarria da. Orokorrean berba egiten ari naiz, e? Zeren pentsatu behar da Nafarroan lau urte hauetan egin diren aurrerapauso txiki horiek momentu batean atzera egiteko posibilitatea ere badagoela. Ipar Euskal Herrian hobera egin da, eta asko dago hobetzeko, baina hor ez dut ikusten atzera egiteko aukerarik. Eta EAEn une honetan uste dut ez dagoela atzera egiteko aukerarik. Baina uste dut aurreko Korrikako mezua, “Klika”, arlo guztietara eraman behar dugula. Maialen Lujanbioren hitzak nire eginda, uste dut klabea dela sistema eragilean klika egitea, eta hori da denok batera egitea, hizkuntza politika publikoa, eta norbanakooi ere badagokigu euskaraz bizitzeko aukera guztiak baliatzea, baina ez bakarrik dena gure bizkarren gainean utzita. Eragileei dagokiguna, kasu honetan AEKri, eragitea da, eta hor indar metaketa itzela izan dezakegu. Eta Administrazioari eginaraztea dagokio, baliabideak jarri eta eginaraztea.\nBidea hau dela sinistuta eta herri honek euskaraz bizitzeko hautua egina daukala jakinda, ni oso optimista naiz, eta ez bakarrik berez optimista naizelako, baizik eta uste dudalako une honetan horretarako baldintzak daudela, eta, gainera, hainbat kontu giltzarri dira. Horiek ondo mugitzen badira, euskararen geroa ez dakit bermatuta, baina dauden zuloak estaltzeari begira, bai. Neurri asko hartu behar dira, publikoak, integralak eta ausartak. Herri gogoa dagoela pentsatu behar dugu.\nBesterik esan nahi duzu?\nKomunikabideoi eskerrak eman nahi dizkizuet AEKren iritzia emateko aukera eman didazuelako eta paper izugarria egin duzuelako euskara biziberritzeko.\nBilboko bordatxo jatetxea\n«Euskaraz bizitzeko euskaraz lan egin behar dugu, logikoa da»\nDeustun dagoen Bordatxo jatetxearen jabeak dira Gorka Ganboa eta Estitxu Lezea. Badira hamarkada batzuk euskalduntzeko erabakia hartu zutela; ez euskaraz ikasteko erabakia, euskaraz bizitzekoa baizik. Hogei bat urte darama Bordatxo jatetxeak martxan eta lehentasuna du euskara. Konpromiso hori saritu du Bai Euskarari elkarteak. Ganboaren hitzetan, saria gazi-gozoa izan da. «Gozoa, pozgarria, gure ahalegina aitortzen duelako. Gazia, ostalaritzan apenas dugulako lehiarik euskarari dagokionez. Oso gutxi gara ostalaritzan euskararen alde egiten dugunak. Gehienek, asko jota, ‘eskerrik asko’ jartzen dute ahozapietan».\nZein harreman daukazu euskararekin?\nBai ni eta bai nire bazkidea, Estitxu, AEK-ko “umeak” gara, euskaldun berriak. Guk ez genuen erabaki euskara ikastea, baizik eta euskalduntzea. Eta euskalduntze prozesu horren baitan logikoa zen gure lana euskaraz egitea. Naturaltasun osoz egin dugu Bordatxon euskaraz, apustua aurretik zetorrelako. Ez da izan enpresa erabaki bat, bizitzeko modu bat baizik. Euskaraz bizitzeko euskaraz lan egin behar genuen. Logikoa eta naturala hori zen.\nZergatik erabaki zenuen euskaraz bizitzea?\nNire bizimoduarekin bat zetorren. Ni Basaurikoa naiz eta lehen aldiz euskara kalean Errioxan entzun nuen, 8 urte nituela. Uda pasatzera joaten ginen eta Gipuzkoako jendea ere bazen tartean. Haiek euskaraz hitz egiten zuten eta han entzun nuen nik euskaraz elkarrizketa oso bat lehen aldiz. Gaztaroan euskal munduan mugitzen nintzen eta erabaki nuen beste pauso bat eman behar nuela. Euskaraz ikasten hasi nintzen eta hurrengo pausoa euskalduntzea eta euskaraz bizitzeko erabakia hartzea izan zen.\nBordatxon, non dago euskara?\nDenean, toki guztietan. Bordatxon lehentasuna euskarak dauka. Badugu euskaraz oso ondo moldatzen ez den langile bat, baina ulertzen du eta jarrera ona dauka. Horrez gain, gure dokumentazio guztia, hornitzaileen fakturak, informatika... dena euskaraz daukagu. Pentsa, informatika hornitzailea Cadizekoa da, Puerto de Santa Mariakoa. Zerbitzari informatikoa bidali zigun, itzuli egin genuen eta eskatu genion dena euskaraz jartzeko. Eta halaxe egin zuen. Dena euskaraz daukagu; batzuetan euskaraz bakarrik, beste batzuetan euskaraz eta gazteleraz eta ingelesez ere bai. Baina lehenengo beti euskara.\nBeti ez da erraza izango.\nEz da erraza eta hornitzaile batzuekin ezin da. Coca-Colarekin, adibidez, inoiz ez duzu irabaziko. Baina saiatu gara eta borroka egin dugu. Guztiekin egin dugu borroka eta gauza asko lortu ditugu. Guk konpromiso hori daukagu gure buruarekin eta beti saiatzen gara. Eta askotan lortzen da. Hori bai, beti adi egon behar duzu, beti eskatzen. Adibidez, banketxean ez baduzu eskatzen taloitegia euskaraz, normalean txekeak gazteleraz etorriko zaizkizu. Egun osoan zorrotz egon behar duzu, bestela naturaltasunez eta ohituraz erdarara jotzen da.\nZalantzarik gabe. Eta gauza asko lortu ditugu. Adibidez, Deustu Bizirik merkatari elkarteak haien ekitaldi batean parte hartzeko eskatu zigun, pintxo lehiaketa baten harira. Gu dezente ibili gara pintxo txapelketetan Bizkaian. Baldintza bat jarri genien, informazioa eta ekitaldia gutxienez elebidunak izatea. Guk bakarrik eskatu omen genuen, baina gure baldintza bete eta elebitan jarri zuten guztia. Orain naturaltasunez egiten dute. Adibide bat baino ez da. Jarrera irmoak badauka bere emaitza.\nEta inguruan zer-nolako panorama daukazue?\nNegargarria. Sari honek bi aurpegi dauzka. Alde batetik oso pozik gaude eman digutelako, baina, bestetik, oso triste lehiarik ez dugulako. Ostalaritzan Bilbon penagarria da euskararen egoera; frantsesak, ingelesak edo beste edozein hizkuntzak euskarak baino garrantzia handiagoa daukate. Enpresek berek ez dute ikusten balio bat bezala, ez diote etekinik ikusten. Gainera, euskara ez da ikusten ostalaritzan, ez jarreran, ez karteletan ez inon. Asko jota, ahozapietan “eskerrik asko” jartzen du.\nTira, segi dezazuela euskararen bidean.\nZaila da dagoeneko gu hemendik ateratzea. Pentsa, euskaraz bizitzeko erabakia hartu nuenean emaztearekin ere euskaraz egitera pasatu nintzen. Bera azpeitiarra da eta ezagutu nuenean uste dut ez zekiela ondo gazteleraz [barreak]. Orain, gure harremana euskaraz da eta pozik nago. Hala ere, euskararen aldeko bide hau ez da inoiz amaitzen, beti dago zer egin eta zer hobetu.\nTxuss Alfonso ABB niessen\n«Euskarak etekinak ematen dizkio enpresari, horregatik bultzatzen du»\nNiessen enpresako euskara batzordeak hogei urte bete ditu. Hartara, Bai Euskarari Saria jasota urteurrena borobiltzeko moduan dira Errenteria eta Oiartzun arteko enpresan. ABB multinazionalaren kidea da 1996tik eta tentsio baxuko material elektrikoa diseinatu eta ekoizten du.\nHogei urte bete dituen Euskara Batzordea. Hori bada nahikoa berezitasun enpresa batentzat.\nBai, egia. Duela hogei urte gure enpresan ez zegoen sindikaturik, langile asanblada zegoen. Multinazional bihurtzerakoan, langileen asanbladak proposamen bat helarazi zien zuzendari berriei eta bertan aipatzen zen zer garrantzitsua zen euskara enpresaren egunerokotasunean txertatzea. Hortik hasi ginen langile batzuk Euskara Batzordea antolatzen.\nLangileetatik sortu zen, beraz.\nBai. Galdeketa bat pasatu genien langile guztiei eta %95 agertu zen euskararen normalkuntzaren bidean pausoak ematearen alde.\nErrenteria eta Oiartzun artean kokatzen da enpresa. Duela hogei urte zein zen egoera linguistikoa lantegian?\nGarai hartan langile gehienak Oiartzungoak eta Errenteriakoak ziren. Geroztik, Donostia inguruko jende asko etorri da lanera eta, azkenaldian, munduko toki desberdinetatik. Multinazionala izaki, hori da egoera. Duela hogei urte apenas erabiltzen zen euskararik lantegian. Oiartzuarrek gehiago, eta, errenteriarrek, gutxiago. Kontuan izan behar da Errenterian immigrazio mugimendu garrantzitsua gertatu zela, jende asko etorri zela hona lanera eta horiek ez zekitela euskaraz. Baina bistan da euskararen aldekoak zirela. Baina egoera hori gainditu egin da eta egun euskarak presentzia handiagoa dauka.\nZer bide egin du euskarak Niessenen?\nEuskara Batzordearen urteurrenaren harira liburu bat osatu dugu. Honako izenburua du: “Sinistea egitea da”. Uste dut hori klabea dela. Lantegian bagaude euskarak zeharkakoa izan behar duela sinisten dugunok. Zoritxarrez, lan munduan jende gutxik sinisten du horretan. Bestetik, une batean erabaki genuen motibazioa bultzatzeko ekintzetatik harago pasatu behar genuela, kudeaketa plan bat behar genuela. Eta horretan Emun Aholkularitzaren laguntza oso garrantzitsua izan da. Guk torlojuak egiten ditugu, apenas dakigun ezer hizkuntza planez. Baina lortu dugu enpresaren erronketan euskara sartzea.\nUste dut beste klabeetako bat eraginkortasunaren triangelua izan dela, hiru ertz dituena: enpresa, entitateak eta langileak. Hiru ertz horiek norabide berean sentitzea eta aritzea izan da beste gakoetako bat.\nMotibaziotik harago pauso bat diozu.\nNik uste dut garrantzitsua dela hori. Motibaziotik ardurara edo konpromisora pasatu behar dugu. Baina konpromisoa hartu benetan sinistu dugulako bide horretan, ez motxilan jasan beharreko beste karga bat bezala hartuta.\nEuskara gehiago entzuten da orain lantegian?\nBai, eta gainera saiakera egiten ari gara kafe-makinaren alboko elkarrizketetan ez ezik, laneko bileretan ere euskaraz egiteko. Etorkizuneko erronka oso polita da eta jada ari gara saiatzen. Bilera horietan euskaraz dakitenek eta ez dakitenek parte hartzen dute, baina ulertzeko saiakera egiten dute eta emaitza ona izaten ari da.\nHogei urteko bidea modu positiboan baloratzen duzue orduan.\nZalantzarik gabe. Euskarak lantegietara gizarte kohesioa ekartzen du eta horrek langileen artean lasaitasuna eta poztasuna eragiten ditu. Langilea pozik badator lanera, produktu hobeak ekoizten ditu eta enpresak etekin handiagoa lortzen du. Hori garbi dago, bestela ez dauka zentzurik multinazional batek hainbeste baliabide bideratzea euskararentzat. Euskarak etekinak ematen dizkio enpresari, etekin ekonomikoak, eta horregatik bultzatzen du enpresak.\nAll about BAI EUSKARARI SARIAK


Sally Hawkins: Zoriontasunaren ikono berria — Gaztezulo\nSally Hawkins: Zoriontasunaren ikono berria\nSally Hawkins: Zoriontasunaren ikono berria https://www.gaztezulo.eus/albisteak/sally-hawkins-zoriontasunaren-ikono-berria https://www.gaztezulo.eus/@@site-logo/logoa.png\nBere irribarreak munduko pantaila guztiak argitu ditu azken hilabeteotan. Mike Leighen Happy-go-lucky film interesgarriaren protagonista nagusia da, Poppy izeneko neska alai eta baikorra. Pelikula horretan, ia plano guztietan agertzen da Hawkins; berea da, istorioa azalkeriaren amildegian ez erortzearen meritua. Lan bikaina, dudarik gabe. Horrela ikusi zuten Berlingo Zinemaldian, emakumezko aktore onenaren saria jaso baitzuen Hawkinsek.\nLeigh zinemagilearentzat musa moduko bat da Londresen jaiotako aktore hau. Ingalaterrako hiriburuko antzezlan garrantzitsuenetan parte hartu ondoren (Much ado about nothing, A midsummer night´s dream\n), 2002 urtean egin zuen debuta pantaila handian, Mike Leighen eskutik; All or nothing filmean, Samantharen papera bete zuen. Zuzendari beraren beste bi proiektutan ere parte hartu zuen Hawkinsek: 2004ko Vera Drake eta arestian aipatutako Happy-Go-Lucky. Baina zuzendari britainiarraz gain, iaz, askoz ospetsuagoa den beste baten aginduetara aritu zen Sally Hawkins. Izan ere, Woody Allenen Cassandra´s dream film ilunean parte hartu zuen, Collin Farrell eta Ewan McGregor aktoreekin batera. Film horrekin itxi zuen Allenek Londreseko bere trilogia.\nHorrekin, guztiarekin, dena alde dauka Hawkinsek Erresuma Batutik Hollywoodera salto egiteko. Halakorik nahi badu, bederen. Poppy pertsonaiak ospe handia ekarri dio eta, dagoeneko, bere izena askoren ahotan dabil, baita Oscar sarietarako hautagaien artean ere.\nAukera polita telebista eta antzerkigintza biziki maite dituen aktore honentzat. Baina aukerarekin batera, arriskua ere badu etapa berriak: askok, Amelie berria izendatu dute eta, Audrey Tatou frantziarrari gertatu zitzaion moduan, gogotik lan egin beharko du zoriontasunaren ikono berria izatearen zama gainetik kentzeko.


BERTSOLARI TXAPELKETA NAGUSIA! - - Hiruka.eus\nBERTSOLARI TXAPELKETA NAGUSIA!\nALBE 2017-09-21 14:34\n2017ko Bertsolari Txapelketa Nagusia Baigorrin abiatuko da irailaren 23an eta Barakaldon amaitu abenduaren 17an. 43 bertsolari, 18 gai jartzaile eta 20 epaile izango dira. Bertsolarien artean ALBEko Jone Uria dugu, final bikaina jokatuta sartu zena Bizkaiko Txapelketako finaletik zuzenean. Aupa Jone, eta eutsi goiari!!! https://www.bertsozale.eus/eu/bertsolari-txapelketa-nagusia


2021eko Zirkulazio Zerga ordaintzeko borondatezko epea zabalik | Tolosa\n2021ko Zirkulazio Zergaren borondatezko ordainketa egiteko epea martxoaren 1etik apirilaren 15a bitartekoa izango da. Zerga helbideratuta dutenei zuzenean apirilaren 15ean bankutik pasako zaie zerga. Helbideratuta ez dutenek, aldiz, martxoaren 26ra arte dute zerga helbideratzeko aukera. Martxoaren 22rako bere helbide fiskalean agiri ez-helbideratua jasotzen ez duenak, kopia bat eskatzeko aukera izango du UDATE zerbitzuan borondatezko epe amaiera arte.\nInformazio gehiago www.tolosa.eus -en eta edozein zalantza argitzeko 943 697 458 telefonoan.


Txirulariaren hauspoa | Kultura | Berria\nUDAKO SERIEA. Sortzailea eta konplizea (V). Mixel Etxekopar eta Jean-Christian Irigoien\nMixel Etxekopar eta Jean-Christian Irigoien Züek Heben proiektuan eta Lannemezango espetxerako ikusgarri batean ari dira lanean egun, besteak beste. BOB EDME\nMaddi Ane Txoperena -\n2014ko abuztuak 16\nTxirulariari bururatutako proiektu gehienetan parte hartzen du akordeoilariak. Hitzez ere sortzen dute melodia. Oroz gain, lagun handiak dira, eta igartzen da hori beren arteko solasean.\nGalderarik egin aitzin hasi dira mintzatzen. Eta, galdera eginda, erantzun gabe pasatzen dira bertze hamaika istoriotara. Hitz batek oroitarazi anekdota, edota pentsalari ezagunen baten errana: beti dute zer kontatua. Eta nola.\nKonplizearena aipatu orduko, mesfidati begiratu du Etxekoparrek, eta Irigoien hatzez erakutsi: «Hau konplizea baldin bada, horrek erran nahi du ni gaiztagina naizela!». Karkailaka hasi dira biak: ezin jakin, Etxekoparren errana egia delako, edo hainbatetan egiten duten bezala, bat-bateko ateraldiaren plazerez.\nIrigoienek segidan oroitu du, gaiztotik beharbada ez, baina bazter nahasletik baduela zerbait Etxekoparrek, bederen. «Oroitzen naiz aldi batez... Mixelek [Etxekopar] deitzen nau eta erraten dit: 'Musika fanfarre bat baduk, eta behar huke gurekin jo', eta musika igortzen dit Internetez». Orduan, Irigoien segidan hasi zela orri zuri bat hartu eta akordeak idazten. Gehiena aterata, Donapaleura joan zen errepikara, akordeoiarekin, eta hara non Etxekoparrek erraten dion: «Baina ez, ez! Ez gaituk batere ontsa ulertu elkar! Nahi diat kleronarekin jo dezakan!» (turuta mota bat da klerona). Instrumentu aldaketak partiturak aldarazi zizkion Irigoieni, baina ez zen hargatik haserretu: «Etxekoparrek nahi zuen nik zakur gazte bat irudikatzea kleronarekin! Eta loriatu naiz, loriatu naiz! Partizio ederra zen jotzeko!».\nEtxekoparrek azaldu du fanfarre oso polita zela hura, baina «aski formala», eta maskaradei buruzko zerbait egin nahi zutenez, zerbait behar zela «zuzena okertzeko». Hori egin zuen beraz Irigoienek, kleronarekin. Eta behin turuta esku artean, gelditzeko erran arte, ezin amore eman.\nHala ibiltzen dira gehienetan: Etxekopar antolatzaile, eta Irigoien ekitaldi anitzetako beharrezko pieza. «Humanitatearen zientzia» gisa definitu du Irigoienek Etxekoparren antolatzaile sena. Ez dio lore gehiegi bota nahi, baina bere gaitasuna miretsi egiten du: «Zenbait jendek badute dohain bat gauzen aurkezteko, antolatzeko, eta aitzinetik zerbait ikusteko. Hori badelarik anitz gauza posible dira». Hark, berriz, parte hartzekoa du, dohaina: «Gehiago maite dut gauzak ongi antolatuak direlarik. Gustatzen zait, eta uste dut zerbait egiten ahal dudala». Etxekopar ados da lagunaren aitortzarekin. Haren amak «ahuntz deneko zubi egiten» ari direla erraten diola oroitu du, eta baieztatu: «Ahuntzak pasako direnetz ez jakin, baina lehenik zubi egiten, eta hori maite dut: jendeak eta maite ditudan gauzak elkarrekin ezartzea». Eta Irigoieni buruz, gehitu du: «Badakit Jean-Christian urtzen dela errazki, protagonismoa hartuz, segurki, baina protagonismo osoa, inoiz ez». Horregatik deitzen du hainbestetan.\nEtxekopar ez da antolatzaile soila, ordea, arlo anitzetako sortzailea baita: txirularia, bertsolaria, kantaria... Berak antolaturiko proiektuetan parte hartu ere egiten du, eta hortaz, leku guzietan egon behar momentu berean. Ez da lan erraza, baina Irigoienen ustez, lortu egiten du, eta urduritu gabe, gainera. «Mixel hor da: gurekin ikusgarriaren prestatzen, hamar minuta guziez norbaitek badu zerbait galdegiteko berari, gero berak behar du bertso bat egin, gero behar du kontrabaxua pixka bat jo, gogoan atxiki hau eta hura, eta denak funtzionatzen du», azaldu du irribarrez. Etxekoparri, noizbait entzundako esaldia ekarri dio azalpenak burura: «Hori da teoriaren eta praktikaren arteko diferentzia. Teoria da deus ez dela martxan, eta denek badakite zergatik. Praktika da, dena martxan dela, eta nehork ez daki zergatik». Irriz erantzun dio orduan Irigoienek: «Bai, bai, hori duk hire alde praktikoa!», eta berriro hasi dira anekdota bat edo bertze kontatzen.\nEz dute ongi gogoan nola ezagutu zuten elkar Irigoienek eta Etxekoparrek. Hogei urterekin Montpellierrera (Frantzia) egindako bidaiaren ondotik izan zela dio Irigoienek: «Niretzat, gauzak nekeak ziren. Dena neke zen, salbu Mixelen etxera joatea. Han gertatu ginen, eta, menturaz, lehen aldia ikusten genuela elkar». Garai hartan, Euskal Herritik alde egiteko beharra sentitu zuen Irigoienek, baina ikusirik Montpellieren laketzen zaila zuela, itzultzea deliberatu zuen. Gilles Deleuzeri irakurritakoa ekarri die horrek gogora: «Lurraldeak ez du balio, handik ateratzeko egindako mugimenduagatik baino». Zalantza dute ideiarekin ados direnetz, baina aitzina segi dute istorio kontaketan. Etxekoparrek ez du 200 metroko migrazioa besterik egin sortetxetik, eta, elkar topatzeko momentuaz galdetzean, Eskiulako bestak hartu ditu hark gogoan: «Han izan ginen gero Eskiulako bestetan? Han topatu ginen behin... Entzun nuen 'Galtxetaburu', eta nik ezagutzen nian bat, ospez, haren aita. Eta banekien bazuela seme bat, baina ez nuen ezagutzen». Izan ere, Irigoienen aita akordeoilari ezaguna zen, eta etxearen izenez deitzen zuten, gaur egun Irigoien deitzen duten bezala: Galtxetaburu.\nHan bertan jarri dute hitzordua bi lagunek, haien ohiko geldilekua baita Galtxetaburu etxea. Maule eta Donibane Garaziko merkatuak dituzte berez topagune, baina maiz huts egiten omen dute, biek ala biek. Galtxetaburu etxean gurutze bat dagoela kontatu du Irigoienek, haren pean honako esaldi hau idatzia duela: «Zuberoatik Lapurdi, hemen bide erdi». Eta madarikazio batek aginduta nola, horrela gelditzen da askotan Etxekopar Irigoienen etxean: «Lehengo egunean, hemendik pasatzen nintzen, bide bazterrean ikusi nuen; kafe bat, eta hara! Eta hori, Interneten garaian, zer urrea!». Hain zuzen, errepidearen alde batean dago etxea. Garai batean ostatu izan zen, eta orain ere hala da, hein batean: kafea eta garagardo bat segidan eskaintzen dute, eta norbere etxean bezala sentiarazi.\nFuntsean, proiektuek elkartzen dituzte Irigoien eta Etxekopar. Lehendabiziko proiektu formala Pilotarhitza ikuskizuna izan zela aipatu dute, antzerki, musika eta bertsoz osatutako ikuskizuna, hain zuzen. «Eta ez-formala?» galdetuta, ordea, irrika hasi dira berriro bi lagunak. Etxekoparrek azaldu du zergatia: «Ez-formala, izan zen korrika kultural bat Bilxokoan. Bordela sakatu genian ez dakiat zenbat orenez, eta batere hitzartu gabe». Hasieratik inprobisazioa maite izan duten seinale.\nLehen emanaldi hartatik, proiektu anitz egin dituzte elkarrekin. Duela gutxi sortutako Barbau Hamalau emanaldian, erraterako, biek parte hartu dute, eta badute proiektu bereziago bat ere, bertze lagun batzuekin batera, Züek Heben izenekoa. Herri batera joan, bi egunez hango hotsak edo ikusitakoak grabatu, eta hirugarren egunean, xurgaturiko guziarekin emanaldi bat egitean datza proiektua. «Abiatu dugu duela bi urte, urraska, astiro-astiro erraiten duzun bezala, Euskal Herriko atlas geo-poetikoa. Ezarriko dugu 30 urte, baina ez du presarik, e!», azaldu du Etxekoparrek, eta aitortza bat gehitu: «Züek Heben ez dut imajinatzen Jean Christian gabe». Ez baita baitezpada erraza proiektua, momentura egokitu behar denez gero. «Ez da jende asko horrela: nonbait pausatuko duzu, eta etxean sentituko da. Euskaraz naturalki arituko da, nahiz eta ez ulertu. Eta Züek Heben hori da».\nHendaian izan zireneko pasarteak oroitu dituzte, adibidez. Santiago zubian marokoar euskaldun bat aurkitu zutenekoa, Maitena ostatuko zerbitzari zuberotarrak haiek ikustean hartu zuen poza, edota herritar batek botatako esaldia: «Euskaltasunik baden Hendaian? Begira: errekan harriak daude, eta karramarroak harrien azpian. Ez baduzu harririk altxatzen, ez duzu karramarrorik ikusiko». Une hunkigarriak bizita, bihotza beterik itzuli ohi dira etxera. Tentsio momentuak ere bizi izan dituztela erran du Etxekoparrek ordea, ezin izaten baita jakin zer etorriko den kasu bakoitzean. «Baina patinatzen hasten garelarik, etsitzen hasten garelarik, hor beti gertatzen da zerbait. Eta hori, plazer bat da».\nMaitasuna da, Irigoienen ustez, gauzak ongi ateratzeko gakoa. Pierre Michon idazlearen esaldia ekarri du gogora: «Amodio eder batean handitu zarelarik, zure baitan dena posible da, eta zure baitan bada halako alaitasun bat, jauzi eginen duena noiznahi». Inprobisazioari egindako kritikei itzulia eman nahi izan die Etxekoparrek, bere aldetik. Izan ere, maiz erraten omen diete, inprobisatzen dutenez gero, ez dutela lanik egiten: «Zuek ez duzue aitzinetik deus prestatzen!». Baina hori gezurtatzen dute bi sortzaileek, erraterako, Barbau Hamalau ikusgarria prestatzen, sei hilabete baino gehiago pasatu baitute, eta urte eta erdi, buruari bueltaka. Mixel Portalen hitzekin borobildu dute ideia: «Inprobisazioa une bakoitzeko lana da».\nGaur egun, bertze proiektu bat ere badute: Lannemezango (Okzitania, Frantzia) espetxean musika ikastaroak ematen dituzte, bai eta ikuskizun bat prestatu ere. Aurten, antzerki talde batekin elkartu eta kabaret bat sortu nahi lukete kartzelan bertan. Gustura dabiltza proiektuan, eta anitz bizi dute horri esker. Irigoienen ustez, presondegia «mikroskopio bat bezalakoa» da. «Beldurrak, alaitasunak... denak hartzen du maila handiago bat». Musika irakatsiz, kartzela barruko bizipenak ikasten dituzte haiek.\nAnitz egin eta bizi dute elkarrekin, baina Irigoien eta Etxekopar ez dira sekula haserretzen. «Gertatzen zaigu batak bertzearen lana aipatzea, baina kritika txarrik egin gabe. Kritikak, besteri!», erran du ironiaz Etxekoparrek. Irigoienek talkaren alde txarrak azaleratu ditu: «Badira laguntasun batzuk oposizioa behar dutenak hazteko, baina guk ez. Oposizioarekin jendetasuna galtzen da». Eta berriz ere ateraldia, aldi honetan, Victor Hugorena: «Epaitzea, huts egitea da».\nBatzuetan iritzi ezberdina izanik ere, nahiago dute kafe baten bueltan eztabaidatu, hain ohikoa duten umore onean. «Denbora gehiago pasatzen dugu kalakan, musikan baino», aitortu du Etxekoparrek. Eta ez dira falta, solaserako gaiak. Tradizioaz, Zuberoaz, hizkuntzaz, jendetasunaz, eta bertze hainbat gaiez hitz egiteko aukera ez dute galdu.\nIrigoienek Etxekopar miresten duela ageri da esaldi arteko keinuetan. Zuberoan tradizioa eta arbasoak bertze inon baino hobe errespetatzen direla, hizkuntza oso alaia duela... «Memento politak dira, eta, agian, luzaz izanen da horrela Zuberoan. Zenbat kantari, zenbat dantzari, zenbat musikari... Adretak, politak, gazteak, airosak, gogo onekoak... Hori xantza bat da. Ni joaten naizelarik joaten naiz errespetuz, zeren baduzu nibel ona arribatzean berean. Ikusgarri bat bada, eta jada parkingean laguntza ematen lanean ari dena ere maila gorako kantaria da», bota du irribarrez. Eta Etxekoparrek gehitu: «Erraten da biztanle baino kantari gehiago badela!».\nHala ere, ez dute uste tradizioa modu zurrunean gorde behar denik, eta agerikoa dute kultura bizitzeko duten moduan ere. Ezin hitz batean laburtu, ordea, pentsatzen dutena. Ohiturei errespetua, bai, horretarako memoria erabiliz, potentzial gisa, baina oroituz berrasmatzeko gero. Etxekoparren hitzetan: «Tximeletaren sindromea, eta hiltzeko beldurra: nahi ala ez aldatzen diagu gauza».\nBaina musikari onak izanagatik, ez dute beren burua jainkotzen, eta garrantzia hartzea ez dute maite. «Plaza batean, nik maite dut musikariak ez duelarik protagonismo osoa», erran du Etxekoparrek. «Bazter batean, hobe. Jendeak, erdian ez izanik ere, badakite musikaria hor dela. Eta horrek airean ekartzen du zerbait». Erdigunea izateko periferia behar baita, eta periferia izateko, erdigunea. Txirulariak hauspoa behar duen bezala, eta akordeoiak txirularen txistu bizia.\nJean-Christian Irigoien. Gamarte (Baxenabarre), 1963\nMixel Etxekopar. Gotaine-Irabarne (Zuberoa), 1963